13.08 Gereja Katolik Maria P.O.K.-Sidikalang No comments\nMinggu, 17 Mei 2009: Minggu Paskah VI\nUlaon 10:25-26.34-35.44-48; 1Joh 4:7-10; Joh 15:9-17\n“Radoti hamu ma angka patikku; i ma dalanna, asa mian hamu di bagasan holong ni rohangku: Songon Ahu pe na mangaradoti angka patik ni Damang, gabe mian di bagasan holong ni rohana.\nUmbahen na huhatahon i tu hamu, asa di bagasan hamu halalas ni rohangki, jala asa gok halalas ni rohamuna!”\nHea sahali ahu mardalani di pajak horas na di Siantar. Di tingki i, mardalan pat do ahu, Alana laho manuhor situhoron, alai ndang jumping. Tingki mardalan i, sian nadao huida sada ina-ina antar songon na martugarang laho manaborang dalan. Hupanotnoti sian na dao, jala marpingkir, ‘adong do jolma na mangurupi ibana?’ Torop do jolma di si, alai ndang adong na pardulilaho mangurupi ina-ina i, hape saek godang motor na lewat jala panas ni mataniari ndang tartaon. Marnida i, marlojong ma ahu mandapothon ina-ina i, tangan siamunhu mambahen tanda tu angka motor na lewat asa mana, jala hutogu ma ibana pangke tangan hambirang. Dung sahat di saborang ni dalan, disungkun ina-ina i ma margakhu dohot tubu ni boru aha ahu. Dung hupaboa, ninna ina-ina i tu ahu, “Mauliate ma da amang, sai godang ma pasu-pasu ni Tuhan tu ho.” Tingki hubegei hata pasu-pasu i, tompu huilala adong sad alas niroha bolon di diringki, na sotardok ahu. On do hape halalas ni roha dinamangulahon na denggan, mangurupi dongan na hasusaan, panas niari dohot loja pintor tompu mago, diganti dohot las ni roha. Sampe saonari, molo huingot pengalaman i, songonna tubu muse gogo dohot las ni roha. Dibahen i, unang marnaloja hita manghaholongi, mangulahon na denggan tu angka dongan, Alana sai na jumping ta do las ni roha nasotartuhor.\nSenin, 18 Mei 2009: Minggu Paskah VI\nUlaon 16:11-15; Joh 15:25-16:4a\n“Alai dohot ma hamu mangkatindangkon, ai donganku do hamu sian mulana i.”\nMasa do di hita halak batak na mandok, “Sahala ni natua-tua mangomgomi pinomparna.” Angka hata ondeng laho mandok tu hita , natua-tuanta i molo tung pe monding nasida, sae tong do manggomgomi pinomparna, ima na didok gabe partangiang di hita. Marhite haporseaon si songoni, gabe tung marposniroha ma angka pinomparnai manorushon ngoluna, alana porsea na sai tong do ditangianghon natua-tuana ibana, tung pe nunga monding natua-tuanai.\nDoshon i ma nadialami halak sisean ni Jesus Kristus. Nasida tung mansai mabiar do mangulahon hata ni Jesus na mandok na ingkon manghatindanghon haporseaon ni nasida jala pararathon harajaon ni Debata. Dobto Jesus doi, ido Alana andorang so ditadinghon dope sisean i, nunga dipabotohon Jesus tu nasida, naso tadinghononna nasida, alai nadongananna do nasida, marhite na suruonna do pangurupi di nasida ima Tondi Porbadia. Aha nadijanjihon Jesus i, tung dihilala jala dihaporseai angka siseani do. Alana taboto do, anggu dimulana nasida i tung mansai mabiar, alai diujungna nasida gabe barani manghatindanghon haporseaon nasida dohot pararthon harajaon ni Debata siala pangurupion ni Tondi Porbadia. Alani i, naeng ma barane hita mangulahon tononan naung dilehon Jesus tu hita, ima manghatindanghon haporseaonta, pararathon harajaonna, ai nasai donganon ni Jesus do hita tong-tong.\nSelasa, 19 Mei 2009: Minggu Paskah VI\nUlaon 16:22-34; Joh 16:5-11\nSt. Petrus Selestinus & St. Alkuin OSB\n“Ulimuna do i, ia laho Ahu. Ai aut so laho Ahu, ndang na ro Pangondian i manopot hamu. Alai anggo laho Ahu, suruonku do ibana tu hamu!”\nRa hea do ta rasahon boda do ditinggalhon monding keluarganta manang dongan na tahaholongi. Tontu lungun rohanta, alana ndang boi be panjumpang manang rap dohot ibana di portibi on. Songon i ma na dihilala angka apostel tingki laho ditinggalhon Jesus nasida. Alai ditingki marlungun ni roha na sida, dipaboa Jesus tu nasida, i ma ndang na ditinggalhon nasida songon naso maraba dohot so marina, alai na mulak do ibana tu Amai, mulak tu ingananna hian ima surgo i. Sian hata ni Jesus i, tangkas ma dipabotohon tu angka apostel dohot tu hita, ai na mulak tu Amai do ibana, mulak tu ingananna hian, lapatanna tangkas ma ibana Tuhan Debata na tuat sian surgo laho paluahon hita, jala mulak muse tu surgo laho paradehon inganan tu angka naporsea. Marhite hinalaona mulak tu surgo, tngkas ma di hita hadebataon ni Jesus Kristus, dibahen i tontu silas ni roha di hita, Alana ibana na tahaporseai Debata do, debaheni hitta na porsea tu ibana sae nasahat do tu surgo. Asing ni i muse, lam papatarhon Hadebataon ni Jesus i, dijanjihon ibana do di hita ima Tondi Porbadia, na sinuruNa raphon Ama i laho mandongani, mangurupi jala mangajar-ajari hita asa boi hita sahat panjumpang muse dohot ibana di surgo. Dibahen i, porsea ma hita tu ibana dohot tu Tondi Porbadia na sinuruNa laho mandongani hita.\nRabu, 20 Mei 2009: Minggu Paskah VI\nUlaon 17:15,22-18:1; Joh 16:12-15\n“Alai dung ro Tondi hasintongan na nidok ondeng, togihonon ni i do hamu tubagasan nasa hasintongan!”\nDi zaman modern on, godang do hamajuan na gabe silas ni roha, alai godang muse na mambahen lungun ni roha. Di nuaeng on, jolma nunga holan mangasanghon gogona, hajulmaonna dohot hamoderenon. Nunga hurang be haporseaon ni jolma i tu Debata na mangolu, na sai tongtong gabe pangurupi di ibana. Jolma si songoni, somalnna pasti do manghilala ngolu on tung mansai borat, jala olo do prustrasi. Memang toho, molo hita holing mangasanghon gogonta sambaing, tontu ndang tolap hita mangadopi ngolu nuaeng on na tung mansai borat.\nAlai di hita halak Kristen, unang ma nian songoni, alai tabungka ma rohanta tu Tondi Porbadia, asa mangula Tondi di bagasan ngolunta, Tondi Porbadia naung dijanjihon Jesus Kristus tu hita. Unang hita holan mangasanghon gogonta sambing, alai tabungka rohanta asa mangula Tondi Porbadia di hita. Tondi Probadia do na gabe mangogoihon hita laho mangadopi ngolu on, jala namambahen hita boi marnida pasu-pasu dohot pangurupion ni Debta na sai tong-tong mandongani hita, Tondi i muse do na mambahen hita boi barani menghatindanghon haporseaonta. Olo do hita mambgunka rohanta tu Tondi Porbadia?\nKamis, 21 Mei 2009: Minggu Paskah VI\nAri Rea Hananaek Ni Jesus Kristus\nUlaon 1:1-11; Ef 1:17-23; Mrk 16:15-20\n“Laho ma hamu tu liat portibi on; jamitahon hamu ma barita na uli i tu nasa na tinompa!”\nSadari on, tarayahon ma ari Rea hananaek ni Jesus Kristus tu Surgo. Di tingki laho naek Jesus tu surgo, dipasahat ma tona tu angka siseanNa, “Laho ma hamu tu liat portibi on; jamitahon hamu ma barita na uli i tu nasa na tinompa!” Ra songon na asing tahilala, Alana dilehon Jesus tu nasida tohonan, alai ditinggalhon nasida.\nHananaekNa tu surgo ndang na manadinghon siseanNa, jala ndang berarti nunga sae be karejoNa di portibion, ba pansiun ma ibana. Ndang i lapatanNa. Alai dinanaek ibana tu Surgo laho patangkashon hamuliaonNa, ai namarhuaso do ibana di Seurgo. Marhite i, tarida ma muse, ibana naung manaluhon huaso ni portibi on, ndang adong na boi mangambati iabana laho patuduhon holongNa tu jolmai, laho paluahon julma i. Di barta nauli na tatangihon sadari on, ndang adong dipatuduhon lungun ni roha ni angka apostel. Din nasida dinanaek Jesus tu surgo, ndang gabe parsirangan na mambahen lungun ni roha nasida, alai silasniroha do diida nasida, alai tangkas ma di nasida, Jesus i Tuhan Debata. Dibahen i, marlas niroha nasida manjalo jala mangulahon tohonan na pinasahat ni Jesus tu nasida, tarlumobi muse ai marjanji do Jesus na tontong donganna nasida saleleng ni lelengna.\nAsing ni i, Ari Rea sadari on, gabe sada parsiajaran di hita, ima na laho parsidohot do muse hita naek tu surgo, pajumpang dohot Jesus di surgo laho mangolu di bagasan hangoluan na saleleng ni leleng. Dibahen i, tung pe di parngoluan on, tung mansai godang parungkilan, godang parmaraan, godang sitaonon, godang tantangang, alai anggo hot hita di haporseaon tu Jesus Kristus, sai na donganonni Jesus do hita jala sai na parsidohot do hita anon naek tu surgo raphon ibana laho mangolu dihangoluhon di saleleng ni lelenga. Dibahen i, uang pola mabiar hita laho manjamitahon barita nauli i.\nJumat, 22 Mei 2009: Minggu Paskah VI\nUlaon 18:9-18; Joh 16:20-23a\n“Di hamu pe nuaeng dok ni roha; alai idaonku do hamu muse, gabe las ma rohamuna disi, jala ndang buaton sian hamu halalas ni rohamuna i!”\nBarita hatutubu ni sada dakdanak , mamboan silasniroha di sada keluarga. Apalagi molo na tubu i buha baju panggoaran ni keluarga i. Di tingki i, digongkon ma ompungna, hula-hulana, angka hombar balok, dohot huria, jala dibahen do pesta na suman tusi. Alai molo taida andorang su silasniroha i, ina pangintubu ni dakdanak i, ingkon do manaon nahansit situtu. Alai dung sorang dakdanak i, pintor songon na salpu jala lupa ina i dinahansit natinaonna dipartubu ni dakdanak i. Antar songoni ma dibahen Jesus gombaran taringot dinamangihuthon ibana.\nGabe sisean ni Jesus Kristus di namasa nuaeng on, tung mansai borat do, olo sipata mambahen mandele hita, sipata marpingkir adong dope labana marhaporseaon tu Jesus Kristus. Dibahen i olo do ninna angka dongan, “Tarhona mambaritahon barita Nauli, mangan sajo ndang boi, songoni muse mamparngoluhon haporseaon i sajo nunga tung mansai borat!” Memang toho doi, tung mansai borat parngoluan nuaeng on. Alai unang alani sitaonon gabe lilu hita, ta dalani saluhutna di bagasan dohot mardongan haporseaon tu Debata. Molo daulat hita tu Debata, tung pe mangadopi saluhutnai, jumpangta ma halalasniroha bolon. Jala taingot ma hata ni Jesus na mandok, ai ndang sadia dope sitaonon na tataon laho mangihuthon ibana dibandinghon dohot halalasniroha na laho jaloonta annon molo tong hot hita di ibana.\nSabtu, 23 Mei 2009: Minggu Paskah VI\nUlaon 18:23-28; Joh 16:23b-28\n“Nasa sipangidoonmuna tu Ama i, sai na lehononna do marhitehite Goarhu.”\nHea sahali marhuria hami didongani piga-piga ruas, manopot sada stasi na dao ditombak, ingkon mardalan pat 2 jom lelengna, manaborang sunge sampe tolu hali, ndang sian titi alai langsung tu sunge i. Sunge i ndang na metemet, lumayan bolak do, bagasna nasa duhul-suhul, jala antar doras. Di stasi i, marborngin ma hami sada borngin di sada jabu, rap sada inganan. Sogot nai di tingki marulaon misa nabadia, tompu ma ro udan doras. Alani udan, pintor tompu ma huingot hata ni angka parstasi i na mandok, “Pastor, ai molo ro udan doras sunge i gabe banjir, hami pe ndang barane manaborang sunge i.” Marningot i, sanga ma ganggu rohangku tingki ulaon misa i, alana berarti ndang boi be hami mulak sadari i alana pasti banjir ma sunge. Hupatenang ma diringhu, jala martangiang ma dibagasan roha, “Tuhan, nunga dua ari saborngin hami di son manopot ruasMu, jala ingkon mulak do hami sadari on, alan nunga adong karejo na asing paimahon hami di inganan na asing. Alai anggo ro do udan jala banjir sunge, bararti ndang boi be hami mulak, sundat ma ulaon di na asing. Dibahen i, unang paloas sudenai gabe sundat, so manian udan on, jala unang loas sunge banjir, asa boi hami mulak, amen.” Ndang pola leleng dung sidung tangiang i, denget-denget so ma udan i, hape andorang soi tung mansai doras, jala sunge pe ndang banjir.\nRa hea do hita manghilala gogo ni tangiangta. Alai ra hea muse do tahilala hera na so marna ditangihon Tuhan tangiangta. Hape didongkon Jesus nangkin, “Nasa sipangidoonmuna tu Ama i, sai na lehononna do marhitehite Goarhu.” Dia do lapatanna? Anggo didok Jesus songon i, boasa ma sipata hera na ndang marna ditangihon Debata tangiangta?\nLapatan ni hata ni Jesus nangkin, ndang berarti sude tangian i pasti ditangihon Debata. Alai taingot ma, tangiang i ingkon do mardongan jala dibagasan haporseaon na tutu tu Debata. Tangiang i, ingkon do haluar sian haporseaon na Debata manghaholongi hita, jala na sai patupahon angka na denggan tu hita. Dibahen i, tangiang i tong dibagasan posniroha situtu tu ibana. Alai tung mansai jotjot do hita mangido di bagasan tangiang ima angka sangkapta, lomo ni rohanta, hape ndang porlu di hita. Pos situtu marohanta martangiang, ba molo porlu do di hita, diparngoluanta apalagi dipartondianta, sai na tangihonon ni Debata do i. Dibaheni, unang marnaloja hita martangiang tu Debata.


Godang na Gabe Halak Kristen | Parsiajaran Bibel tu Dakdanak\nJAHA DI BAGASAN HATA Adhola Afrikans Albania Amhara Arab Armenia Azerbaijani Azerbaijani (Sirilik) Bahasa Isyarat Spanyol Baoule Bashkir Basque Bassa (Kamerun) Batak (Karo) Batak (Toba) Biak Bikol Bislama Bolanda Boulou Bulgar Cebuano Cheska Chichewa Chitonga Chitonga (Zimbabwe) Chitumbuka Chiyao Chokwe Chol Chuabo Cibemba Cina Mandarin (Disederhanakan) Cina Mandarin (Tradisional) Citonga (Malawi) Dangme Dayak Ngaju Denmark Edo Efik Esti Ewe Fiji Fon Ga Galicia Garifuna Georgia Guarani Gun Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Brasil Hata ni na Ngungu di Inggris Hata ni na ngungu di Ekuador Hata ni na ngungu di Italia Hata ni na ngungu di Jerman Hata ni na ngungu di Korea Hata ni na ngungu di Kuba Hata ni na ngungu di Madagaskar Hata ni na ngungu di Meksiko Hausa Herero Hiligaynon Hindi Hmong (White) Iban Ibinda Igbo Iloko Indonesia Inggris Irlandia Isoko Italia Jawa Jerman Jerman Rendah Jula Kabiye Kabuverdianu Kachin Kannada Karen (S'gaw) Katalan Kazak Kekchi Kikaonde Kikongo Kikuyu Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Lomwe Luganda Luo Luvale Magyar Makau Makedonia Malagasi Malayalam Malta Mam Marati Marshall Maya Mazatec (Huautla) Melayu Miskito Mixe Mixtec (Guerrero) Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ndebele Ndebele (Zimbabwe) Ndonga Ngabere Ngangela Nias Norwegia Nyaneka Nyungwe Nzema Okpe Oromo Ossetia Otetela Pangasinan Pijin (Kamerun) Pijin Nigeria Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romani (Makedonia) Cyrillic Rumania Rumania (Serbia) Rundi Rusia Rutoro Samoa Sangir Sango Sena Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Sinhala Slovak Sloven Spanyol Sranantongo Sunda Suomi Swahili Swati Swedia Tagalog Tahiti Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tonga Totonac Tshwa Tsonga Turki Twi Tzeltal Tzotzil Ukraina Umbundu Urhobo Uruund Uzbek Uzbek (Romawi) Valencia Venda Vezo Vietnam Waray-Waray Wayuunaiki Wolaita Xhosa Yoruba Yunani Zande Zapotec (Isthmus) Zapotec (Lachiguiri) Zulu\nGodang na Gabe Halak Kristen\nDioloi angka muridna do parenta ni Jesus. Marbarita na uli do nasida tu sude luat di portibi on. Taon 47 M, disuru angka dongan di Antiokia ma si Paulus dohot si Barnabas marbarita tu godang inganan. Semangat do nasida marbarita tu Asia Kecil (saonari Turki) songon tu Derbe, tu Listra, dohot tu Ikonium.\nMarbarita do si Paulus dohot si Barnabas tu sude halak. Godang do na olo manangihon barita taringot Kristus. Tingki i, marbarita ma si Paulus dohot si Barnabas tu gubernur ni Siprus, i ma si Sergius Paulus. Alai adong ma tukang sihir na mangorai nasida. Didok si Paulus ma tu ibana, ‘Dihukum Jahowa nama ho.’ Mapitung ma tukang sihir i. Alani i, gabe porsea ma gubernur i.\nMarbarita do si Paulus dohot si Barnabas manang didia pe. Marbarita do nasida sian jabu tu jabu, di pasar, di dalan, dohot di sinagoga. Tingki di Listra, dipamalum si Paulus dohot si Barnabas do sahalak baoa na pengkaton. Ala dirimpu angka halak nasida debata, gabe naeng disomba ma nasida. Alai didok nasida ma, ‘Holan Debata do na ingkon sombaonmu! Jolma do hami!’ Dung i, ro ma piga-piga halak Jahudi mandok gabus taringot si Paulus. Gabe dilempari nasida ma si Paulus. Disampathon ma ibana tu luar ala dirimpu nunga mate. Hape, mangolu dope ibana! Dung i, ro ma angka dongan mangurupi ibana jala diboan ma tu kota. Mulak ma muse si Paulus tu Antiokia.\nTaon 49 M, laho ma muse si Paulus marbarita tu inganan na asing. Dung pajumpang ibana dohot angka dongan na di Asia Kecil, laho ma ibana tu Eropa. Laho do muse ibana tu Atena, Epesus, Pilippi, Tessalonik, dohot tu inganan na asing. Dohot do si Silas, si Lukas, dohot si Timoteus. Dibahen nasida ma huria disi jala dipatogu ma angka dongan. Di Korint ma si Paulus tinggal jala disi ma ibana sada satonga taon. Diurupi ibana ma angka dongan di huria i asa togu. Laho do ibana marbarita, mangajar, jala dibahen ibana do surat tu angka huria. Asing ni i, mambahen tenda do ibana asa adong hepengna. Dung i, mulak ma muse si Paulus tu Antiokia.\nTaon 52 M, laho ma muse si Paulus tu Asia Kecil. Nunga tolu hali ibana tusi. Laho ma ibana tu Pilippi dohot tu Korint. Tinggal ma si Paulus di Epesus saleleng piga-piga taon. Mangajari do ibana disi, pamalumhon na marsahit, jala mangurupi huria asa lam togu. Marjamita do ibana ganup ari di aula ni singkola. Gabe godang ma na manangihon ibana jala muba. Dung marbarita ibana di godang inganan, mulak ma ibana tu Jerusalem.\n“Alani i, laho ma hamu, bahen ma saluhut halak sian nasa bangso gabe siseanku.”—Mateus 28:19\nSungkun-Sungkun: Sian peta ni Bibelmuna (Terjemahan Dunia Baru, Lampiran B13), patudu ma inganan ni si Paulus marbarita.\nUlaon ni Apostel 13:1–23:35\nBarita na Uli Dipararat


Tingki Marsahit na Posi\nJoujou Paboahon | No. 2 2019\nJAHA DI BAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Bahasa Isyarat Polski Bahasa Isyarat Quebec Bahasa Isyarat Rusia Bahasa Isyarat Spanyol Bahasa Isyarat Venezuela Baoule Bashkir Bassa (Kamerun) Batak (Karo) Batak (Toba) Bengali Biak Bikol Bislama Bolanda Boulou Bulgar Cebuano Cheska Chichewa Chin (Hakha) Chitonga Chitonga (Zimbabwe) Chitumbuka Chiyao Chokwe Chol Chuuk Chuvash Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Digor Douala Drehu Efik Esti Ewe Farsi Fiji Fon Ga Garifuna Georgia Gitonga Greenland Guarani Gujarati Gun Hata ni na Ngungu di Amerika Hata ni na Ngungu di Brasil Hata ni na Ngungu di Cile Hata ni na Ngungu di Kolombia Hata ni na ngungu di Ekuador Hata ni na ngungu di India Hata ni na ngungu di Italia Hata ni na ngungu di Japang Hata ni na ngungu di Jerman Hata ni na ngungu di Korea Hata ni na ngungu di Kuba Hata ni na ngungu di Magyar Hata ni na ngungu di Meksiko Hausa Heber Herero Hiligaynon Hindi Hiri Motu Hmong (White) Iban Ibanag Igbo Iloko Indonesia Inggris Islan Isoko Italia Jawa Jepang Jerman Jerman Rendah Kabiye Kannada Karen (S'gaw) Katalan Kazak Kekchi Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kriol Belize Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Mapudungun Marati Marshall Maya Mazatec (Huautla) Mbunda Melayu Mizo Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndebele Ndebele (Zimbabwe) Ndonga Nepali Ngangela Nias Niue Norwegia Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Ronga Rumania Rundi Runyankore Rusia Rutoro Samoa Sango Saramaccan Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turki Tuvalu Twi Tzeltal Tzotzil Ukraina Umbundu Urdu Urhobo Uruund Uzbek Uzbek (Romawi) Venda Vietnam Wallis Waray-Waray Wayuunaiki Welsh Wolaita Xhosa Yap Yoruba Yunani Zande Zapotec (Isthmus) Zapotec (Lachiguiri) Zulu\n“Tingki huboto na adong kanker di paru-paru dohot di usushu, didok rohangku ma laho mate nama ahu. Dung mulak ahu sian rumah sakit, gabe didok rohangku ma, ‘Ndang hurimpu songon on sahithu. Alai ingkon hulului do cara asa boi mangadopi i.’”—Si Linda, na marumur 71 taon.\n“Hona stroke ma ahu jala lumpuh ma bohingku sabola kiri. Alani sahithon, gabe depresi ma ahu. Jotjot do ahu lungun-lungunan, jala sipata gabe ro do tu pingkiranku laho bunu diri.”—Si Elise, na marumur 49 taon.\nMOLO hamu manang halak na dihaholongi hamu marsahit na posi, tontu on mambahen hamu marsak. Tingki masa i, olo do gabe kecewa, muruk, jala holsoan hamu. Manang olo do gabe mabiar hamu ala ingkon torus marubat, maol mandapot parubatan na denggan ala arga ubatna, manang adong efek samping ni angka ubat i. Gabe susa ma roha dohot pingkiranmuna alani i.\nAlai adong do na boi mangurupi hamu. Godang do halak na tarapul rohana ala martangiang tu Debata dohot manjaha Bibel. Jala adong do keluarga dohot angka dongan na mangkaholongi hamu jala rade mangurupi.\nNA BOI MANGURUPI HAMU ASA UNANG MANDELE\nSi Robert na marumur 58 taon mandok, “Tongtong ma porsea tu Debata jala pos ma rohamu urupanna do hamu asa boi martahan. Martangiang ma tu Jahowa jala paboa ma pangkilalaanmu tu Ibana. Pangido ma gogo sian Debata, asa hamu dohot keluarga boi tongtong martahan mangadopi i.”\n“Tontu, lam togu do rohamu molo diurupi keluarga. Ganup ari, sai adong do dongan na manelepon laho manungkun kabarhu. Jala adong do muse dongan sian inganan na asing na tongtong patoguhon ahu. Gabe lam pos ma rohangku jala boi ma ahu martahan.”\nDidok si Linda, “Molo ro hamu mamereng dongan na marsahit, unang ma pola sungkuni taringot sahitna i. Alana, olo do ra ndang lomo rohana molo tasungkuni taringot sahitna i. Alani i, na asing ma tahatai tu nasida.”\nMolo tapangido gogo sian Debata, tajaha Bibel, jala adong keluarga dohot dongan na mangkaholongi hita jala rade mangurupi, pos ma rohanta boi do hita tongtong martahan nang pe marsahit na posi.\nAyat ni Bibel na Boi Mangurupi\nPos ma roham tu Debata.\n“Hulului do Jahowa, jadi dialusi ahu, jala dipalua ahu sian angka hagogotanku sudena. Joujou do na dangol on, gabe ditangihon Jahowa.”—Psalmen 34:5, 7.\nSi Linda na dipaboa nangkin mandok, “Ndang hea hutangiangkon asa dipamalum sahithon. Alai gogo do na hupangido asa diurupi ahu jala boi martahan mangadopi sahithon.”\nJaha ma Bibel Asa Tongtong Togu.\n“Na so tupa be dohonon ni pangisina: Na gale do ahu.”—Jesaya 33:24.\nRimangi ma janji ni Debata taringot ari na naeng ro. Molo diulahon hamu i, boi ma hamu tongtong togu jala martahan.\nPangido ma keluarga dohot dongan mangurupi hamu.\n“Sai masihaholongan do na mardongan jala songon na marhahamaranggi do di sitaonon.”—Poda 17:17, Bibel siganup ari.\nSi Elise na dipaboa nangkin mandok, “Unang ma mandao sian angka dongan. Olo ma hamu tingki diurupi nasida. Ra, dihilala hamu ndang adong na parduli tu hamu jala didok rohamu ndang ditangihon Debata hamu. Alai ingot ma, unang ma mandao sian angka dongan.”\nKesehatan Hadameon & Las ni Roha\nUnang ma Mandele Tingki Marsahit na Posi\nTingki Masa Bencana\nTingki Mate Halak na Tahaholongi\nTingki Ndang Setia be Dongan Saripe\nTingki Didok Roham Tumagon Mate\nMararga Dope Ngolumuna\n“Disarihon do Hamu”\nText Sipilliton unduhan buku digital JOUJOU PABOAHON No. 2 2019 | Mararga Dope Ngolungkon?\nNo. 2 2019 | Mararga Dope Ngolungkon?\nJOUJOU PABOAHON No. 2 2019 | Mararga Dope Ngolungkon?


Ndang marhasohotan di Bibel\nJAHA DI BAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Digor Drehu Efik Esti Ewe Farsi Fiji Fon Ga Garifuna Georgia Guarani Gun Hausa Heber Hiligaynon Hindi Hiri Motu Hmong (White) Ibanag Igbo Iloko Indonesia Inggris Islan Isoko Italia Jawa Jepang Jerman Kabiye Karen (S'gaw) Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lhukonzo Lingala Lituavi Lomwe Luganda Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Mapudungun Maya Mazatec (Huautla) Mbunda Melayu Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norwegia Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Rumania Rundi Runyankore Rusia Rutoro Samoa Sango Saramaccan Sena Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tshiluba Tshwa Tsonga Turki Twi Tzeltal Tzotzil Ukraina Umbundu Urdu Urhobo Venda Vietnam Waray-Waray Wayuunaiki Wolaita Xhosa Yoruba Yunani Zande Zulu\nJesus pamalumhon simatua boru ni si Petrus.—Mateus 8:14; Markus 1:29-31\nDI LIAT potibi on, angka agama, songon Katolik Rom, Ortodoks, Budha dohot na asing mangorai pamimpin agamana marhasohotan. Alai, godang do na mandok molo cara on gabe bonsir ni ulaon parmainanon na diulahon angka pamimpin agama.\nAlani i, ndang sala molo ta sungkun, tutu do sian Debata uhum na mangorai parbarita na uli marhasohotan? Asa tadapot alusna, ingkon taboto do sian dia do mula ni uhum on, jala songon dia pangkilalaan ni Debata mangida i.\nMULA NI ANGKA AGAMA MANGORAI MARHASOHOTAN\nEncyclopædia Britannica paboahon, lapatan ni hata selibat i ma ”ndang marhasohotan jala ndang sampur [hubungan suami istri] dohot manang ise pe. Somalna on diulahon angka pamimpin agama manang parhobasna”. Di jamita ni Paus Benediktus XVI tu Kuria Roma Taon 2006, didok ibana do taringot angka pamimpin agama na so marhasohotan ”i ma hasomalan na masa ndang leleng sian tingki ni angka Apostel”.\nNdang diorai halak Kristen di abad na parjolo marhasohotan. Dipasingot Apostel Paulus do na laho ro angka baoa na mambahen ajaran sian ”angka tondi sipaotooto” jala ”diorai nasida do mardongan saripe”.—1 Timoteus 4:1-3.\nDung di abad na paduahon ma ajaran on dipangke di huria ”Kristen” Barat. Buku Celibacy and Religious Traditions mandok uhum on ”sadalan tu hasomalan na baru na dibahen di Pamarentaon ni Rom na mangorom giotgiot ni daging”.\nDi abad na patoluhon, dipatandahon konsili gereja dohot angka Bapak Gereja ma uhum na mangorai angka parhobas di huria marhasohotan. Didok nasida, ramun do sampur tu manang ise pe jala ndang tama pemimpin agama mangulahon i. Alai, disurat buku Encyclopædia Britannica ma muse ”di ujung ni abad sampulu, godang do angka pastor nang uskup na marhasohotan”.\nAngka pemimpin agama diorai marhasohotan dung Konsili Lateran 1123 dohot 1139, na dibahen di Rom, jala i ma na tongtong diihuthon Gareja Katolik Roma sahat tu saonari. Uhum i dibahen, asa unang moru do huaso dohot hepeng ni gareja. Alana molo marhasohotan pastor i, lehononna ma arta ni gareja tu ianakhon nasida.\nSONGON DIA PANDOK NI DEBATA MANGIDA I?\nTangkas do dipaboa Debata taringot na so marhasohotan di Bibel. Taida ma na didok Jesus taringot halak na so marhasohotan ”ala ni harajaon banua ginjang” na songon ibana. (Mateus 19:12) Didok Apostel Paulus do muse taringot halak kristen na maniru ibana, na so marhasohotan ”ala barita na uli”.—1 Korint 7:37, 38; 9:23.\nNang pe songon i, ndang hea Jesus nang si Paulus mangorai parbarita na uli marhasohotan. Didok Jesus, ndang ”tarbahen” ni saluhut siihuthon ibana ndang marhasohotan. Tingki disurat si Paulus taringot angka na so marhasohotan, tangkas do diakkui ibana, ”Ndang adong nian hujalo patik ni Tuhan i; alai pingkiranku ma.”—Mateus 19:11; 1 Korint 7:25.\nAsing ni i, dipaboa do di Bibel godang halak Kristen di abad parjolo na marhasohotan, songon si Petrus. (Mateus 8:14; Markus 1:29-31; 1 Korint 9:5) Sasintongna, ala somal di halak Rom mangulahon parmainanon, didok si Paulus do angka sintua na marhasohotan ingkon ”sada tungganeboruna” jala ianakhonna ”sioloi ajar”.—1 Timoteus 3:2, 4, Bibel siganup ari.\nGariada, didok Bibel do, ”diulahon baoa i ma na tama tu pardihutana” jala ”holan sian dos ni rohamuna be” ma mangulahon hubungan suami istri. (1 Korint 7:3-5) Tangkas ma, ndang diorai Debata parbarita na uli marhasohotan.\nNDANG MARHASOHOTAN ALANI BARITA NA ULI\nMolo ndang sala marhasohotan, boasa ma dipuji Jesus dohot si Paulus angka na so marhasohotan? Alana halak na so marhasohotan boi mangalehon gumodang tingkina laho marbarita na uli. Jala ndang pola hilalaon ni halak na so marhasohotan parungkilon na jotjot diadopi halak na marhasohotan.—1 Korint 7:32-35.\nParrohahon ma pengalaman ni si David na manadingkon karejona di Meksiko jala pinda tu sada huta di Kosta Rika laho marbarita na uli. Dihilala si David do labana ala ndang marhasohotan? Didok ibana, ”Tontu godang labana, ndang mura mangihuthon hasomalan na baru di inganan na baru, alai ala holan diringku do na husarihon, ummura ma huulahon.”\nSahalak anak boru Sitindangi Ni Jahowa na margoar si Claudia, pinda tu luat na mangkaporluhon gumodang parbarita. Didok ibana, ”Las rohangku mangulahon parenta ni Debata. Lam togu ma haporseaon dohot paralealeonku tu Jahowa ala jotjot do huhilala na disarihon Ibana do ahu.”\n”Ndang soal marhasohotan manang ndang, boi do hita marlas ni roha, saleleng taulahon na dumenggan tu Jahowa.”—Claudia\nUnang ma marmetmet ni roha molo ndang marhasohotan. Didok si Claudia muse, ”Ndang soal marhasohotan manang ndang, boi do hita marlas ni roha, saleleng taulahon na dumenggan tu Jahowa.”—Psalmen 119:1, 2.\nAdong do Aturan ni Sitindangi Ni Jahowa taringot na Marhallet?\nHolan gaitgait do ulaon marhallet?\nText Sipilliton unduhan buku digital JOUJOU PABOAHON No. 2 2017 | Olo do Hamu Manjalo Silehonlehon ni Debata?


ASAL USUL NI SI RAJA BATAK bagian 1 – Simaremare - clan of bataknese\nJolma na asing sipaingan tombak na humaliang Sianjurmulamula naung adong hian do dapot si Raja Batak. Alai di tombak na longolongo do ingananna. Pungupungu do nasida maringanan nang mardalani pe; baoa, boruboru nang dakdanak huhut patioptiop giringan napinaulina sian bulu laho mangalului sipanganonna, ima tumbur ni hau manang uraturat na dauk, bulungbulung na poso (punsu ni hau) bungana manang parbuena pe. Diburu nasida do binatangbinatang harangan, pidong manang dengke sian sunge manang tao. Ndang boi jonohan ni halak ro i nasida, pintor hatop do maporus tu tonga tombak i, mangalo do molo targogot. Jadi tung soadong do pardomuan ni si Raja Batak dohot angka anakna i tu halak na asing.


ANAK TUBU BORU SORANG 14 – TanoBatak\nANAK TUBU BORU SORANG 14\nR. B. Marpaung (Op Miduk)\nIma hata napaboahon haporsuhon. Molo didok haporsuhon i nama sitaonon na umborat. Di Bahasa Indonesia didok penderitaan luar biasa. Langka diderita manusia. Deba sian hata udoan i, sinurathondo dison:\nDi tingki ngali ni ari\nTaonon nama sudena i\nNunga ro soroni ari\nNunga tunduk baoadi\nSongon lombu jailon i\nSongon anak ni manuk\nNdang be tarrarikkon\nBulusan ma nirogohon\nNdang na tarandungkon\nBulusan ma hinasiphon\nBulan sada bulan dua\nUjung taon bulan hurung\nGabe dongan do malua\nGabe iba do tarhurung\nAsa nunga nalnal angka hata sidohonon di antaran nabidang, loloan na godang. Na laos digoari mangajana parunjuhan. Mangajana lapatanna: ulaon las ni roha niadopan ni raja-raja na tarbonggal. Maujana : lapatanna ulaon uju hamatean, dos naung saur matua dohot maulibulung. Ndang talup pajoloon jolma na so tasak martonga ni mangajana dohot maujana, asa renta siulaon, jala sotung mamboan haurahon tu pangisi ni luat. Poda ni sijolo-jolo tubu: Mantat haiangon ni luat do pambahenan ni na pantas marroha, mantat hahaurak ni luat do pambahenan ni na hurang roha.\nPungga lonong do poda i di tonga-tongani Batak Toba. Ala nunga margeleran gabe Raja Pinajolo. Ai tung jolma siparengkelan pe, nunga jotjot niida gabe Raja Pinajolo, proses devide et impera pinatupa ni pejajah, binahen ni Raja Bond Vreeniging.\nAngka na saulaon dohot sajambar gabe mabola. Masa ma manoro jambar ni partubu nametmet, dohot na masipaduruan di ulaon. Angka bala gea di luat, gabe i nama pajolo dirina. Gabe godang ma mangihut-ihut songon simalolong na hansit, mambahen patik, adat dohot uhum mandaodao.\n6.UMPAMA NI PANGANDUNG:\nIma najotjot binege di tingki masa sitaonon dinamatean. Halak namalo mangandung jotjotan do marhite angka umpama diandunghon. Nang pe so haru marrupahon ardang i digoari do umpama ni pangandung. Tudosana;\nNunga songon jarojak tarunjal\nSongon tandiang hapuloan\nBinahen ni sitaonon\nNa so ada tudosan\nSongon lombu jailon\nNa so tumanda eatan\nSungkot so na ginjang ahu\nPonjot so nabolon i\nAut binahen ni ginjanghu\nBoi do paunduhonhi\nAut binahen ni bolonhu\nBoi do pajorbingonhi\nPonjot ma pangarohaingki\nDi si ulubalangari\nMolo tajaha manang tabege angka umpama ni pangandung, gumodang do diandunghon ponjot ni sitaononna. Binoto do parsorion ni halak Batak sian hata ni andungna. Najolo masa do dapotan upa pangandung.\nHatoranganna: Adong ma di sada huta natua-tua nagabe jala namora, didok ibana tu angka namalo mangandung, andunghon ma jolo hubege dohot dibege angka dongan taringot parsorianhu dohot tutur ngolungku. Molo hona do tu roha ni natua-tua i dohot angka naumbegesa, dapotan ma ibana upa pangandung. Somalna di tingki sahit matua do masa sisongon i (sahit panggir-giron).\n7. UMPAMA NI AMPANGARDANG:\nArdang bahasa Indonesiana, sanjak. Alai molo digoari umpama ni ampangardang, palengen-lengen pinggol, patabo-tabo begeon do i. Somalna halak parende do jotjotan dohot pangaririt naginoaranna ampangardang. Ampa (bijak), alai unang adong ardang natarsubang. Asa boi dibege na marbao. Nunga adong sinurathon di jolo umpama ni ampangardang, alai tinambaanma jolo samborhos nai.\nMarpitor-pitor ho naarian\nBoru ni datulang, sian dia ho narian\nNdada sian dia, sian pansur paridian\nPaias-ias bohi mandapothon si pariban\nNaung sampulu pitu\nJumadi sampulu dua\nBeta hita mangalua\nBahen hita muba-uba\nRiburpe onan pasar\nRumiburan hita nadua\nNunga ro manopot ho\nPansur so pinaridian\nSi boru so pinangkulingan\nAngka si songon i ma ginoaranna umpama ni ampangardang, alit tusan alit tuson. Alit maralitan ndang tihaan nasida. Molo ardang naonom nari natangkas do i diramu mangihuthon parngoluan ni halak Batak. Ardang nalima nari pinatorang pe di sada buku muse, raksa dohot ruhutna (penjabaran dan penguraian).\nBoasa didok halak Batak boras sipirnitondi? Jala sude do boras na gabe sipirnitondi? Hatorangan najempek sian angka natua-tua. Tung godang pe sinamot ni halak (artana), adong horbona, lombuna, serena, dohot artana marragam-ragam, ndang na boi na gabe sipanganon siapari, ingkon jolo gadison do i jala tuhorhononhon tu boras, ala boras do sipanganon na manongtong di halak Batak. Ndang songon angka na asing, boi sagu dohot jagung parbalanjoan nasida. Tung adong pe sampulu solup nari dipeop boras dijabuna nunga hotir roha ni parjabu i, atik tung adong ro angka tutur so sian panagaman manang tompu adong pesta ni angka dongan. Di naujui godangan manduda tangan dope nasida, nang pe naung adong losung aek dohot gumpar.\nDipasuhi nasida do boras botana i, ima muse diosas nasida. Molo adong pesta di halak Batak dibahen ma tu pinggan dipadomu dohot angka donganna songon naung tarsurat ditingki pesta unjuk i. Disahalahon raja do (disahalahon lapatanna ditangianghon tu Mulajadi), ipe asa margoar sipirnitondi. Tung godang pe boras di angka partiga-tiga, ndang digoari dope i sipirnitondi.\nSiingoton: Molo manjomput sipirnitondi tu naniupa do parjolo jomputon, alana ibana do umbahen dipatupa ulaon i. Ipe asa tu namanjomput i, dungi disaurhon ma muse tu natorop. I ma namargoar parbue liat-liat asa liat gabe, liat horas.\nDung sahat Daeng Sumerham dohot tunggane boruna Deang Parujar tu Pulo Sumatera on digoari nasida do pulo i, Pulo Morsasudera. Morsa lapatanna luat naso tumanda api. Sudera lapatanna, jolma na lea, namarimbulu-imbulu. Digoari ma jolma na jinumpanganna i Leso, lapatanna, siasian. Torop do nasida ro sahat tu pulo i na ginoaranna Onang Oning Sumerham, ai namambuat goar ni ompuna do Daeng Sumerham.\nPinatorangma jolo taringot tu Onang Oning:\n2.\tBapa (among) dohot inong\n3.\tAnak dohot Boru\n4.\tNini dohot Nono\n5.\tOndohondok, indihindik\n6.\tOnang, oning\nJadi molo piningkiran sian tarombo i, boi do botoon torop nasida sahat tu Pulo Sumatera on. Ima gabe naginoaran na halak Batak (Bangso Batak). Parbue ni hau tombak dohot urat natata do sipanganon ni halak Leso i, sabuk sian laklak ni hau do abitna, ramba-ramba do jabuna, dipajok di toru ni hau nabolon. Angka boru-boru nauli ni halak Leso ditangkupi ma i bahen ripe ni nasida, gabe sobu ma parbadaan di Batak tu Batak, holan pagulut-gulut boru ni Leso. Halak Leso pe marhansit ni roha ma deba, ala gogo manangkupi dibahen boruna, maporus ma nasida tu tombak longo-longo.\nUnang lam tu sobuna parmusuon di halak Batak ditingki ni Daeng Marajo, i ma Raja Simarimbulu Bosi Paduahon, sude nasa na mambuat boru Leso, asa dipaampuhon be tu hula-hulana, unang rundut, jala sampur partuturon tu halak Leso. Jadi marningot sian i ma sahat tu sadarion molo adong anak ni halak Batak mangalap boru ni jau dipaampuhon tu marga ni hula-hulana. Ima naginoaranna Ruduk Marga.\nOktober 20, 2007 tanobatak\n2 respons untuk ‘ANAK TUBU BORU SORANG 14’\nMauliate godang ma bah! Gabe godang tamba pangantusion taringot Batak dohot bahasa Batak dinamanjaha surat on.\nOktober 30, 2007 at 8:32 am\nS.L. Manurung berkata:\nMaju torus, marhite-hite panguhalanmon godang halak tarpasu-pasu: di pangkataion, di parbinotoan, di paradaton, ditonga-tonga ni luhutan. Horas !!!\nDesember 12, 2007 at 8:27 am\nS A T E...\nSarapan pagi, ubi warna warni\nMereka datang, belajar tentang nilai kebudayaan. Dapat balasan jadi kenangan\nTuri CCTV di PERANG TAMPAHAN\nirvan hermawanto di PERANG TAMPAHAN\nlindunghutahayan di BATU MARPINGKIR DI LAGUBO…\ntanobatak di KEARIFAN BUDAYA BATAK MENGELOL…\ntanobatak di Warna Batak dan Teori Fre…


Pangurupion Laho Mangadopi Masalah—Poda ni Bibel Boi Mangurupi Tingki Marsak, Tingki Ndang Pintor Diulahon Ulaonna, jala Tingki Lungunlungunan\nAdong do masalah na maol taadopi jala nunga masa saleleng martaontaon. Jala olo do ra nunga jolo balga masalah i, baru pe taboto na ingkon tapasae masalah i. Boi do Bibel mangurupi hita mangadopi masalah sisongon i? Parrohahon ma pigapiga contoh.\nDidok si Rosie, ”Jotjot do ahu marsak ala sai hupingkiri angka na ngeri. Hape so masa dope i.” Alai adong do ayat na mangurupi ibana, i ma Mateus 6:34, ”Antong, unang ma holsohon hamu ari marsogot, ai sarihonon ni ari marsogot do na ringkot disi. Sae do, molo masiporsan hasusaanna be angka ari.” Hata na dipaboa Jesus i mangurupi si Rosie asa unang pamarsakhu mamingkiri ari marsogot. Didok ibana, ”Sai adong do masalah. Alai ndang pola pamarsakhu be ahu mamingkiri angka na so masa dope.”\nSi Yasmine na jotjot marsak mandok, ”Jotjot do ahu tumatangis di bagasan saminggu. Sipata ndang boi ahu modom. Ala asingasing na hupingkiri, gabe busisaon ma ahu.” Alai adong do ayat na mangurupi ibana, i ma 1 Petrus 5:7, ”Tinggangkon hamu ma nasa na hinolsohon ni rohamuna tu Ibana, ai disarihon do hamu!” Didok si Yasmine, ”Sai martangiang do ahu tu Jahowa, jala dialusi do tangiangku. Lumbang ma pangkilalaanku. Nang pe sipata marsak ahu, alai nunga huantusi cara mangadopi i.”\nNDANG PINTOR DIULAHON ULAONNA\nSi Isabella mandok, ”Ala bapakku pe jotjot ndang pintor mangulahon ulaonna, ahu pe gabe songon i. Jotjot do ndang pintor huulahon ulaon na ringkot ala manonton TV manang na asing. Ndang adong laba ni parange sisongon i. Alana gabe stres do hita jala ndang denggan mangulahon ulaonta.” Alai adong do ayat na mangurupi ibana, i ma 2 Timoteus 2:15, ”Haringgashon patuduhon haburjuonmi di Debata, songon pangula na so tarila, na padalanhon hata hasintongan i tigortigor.” Didok si Isabella, ”Ndang olo ahu gabe maila Jahowa ala ndang pintor huulahon ulaonku.” Saonari, ndang songon i be ibana.\nSi Kelsey mandok, ”Jotjot do ndang pintor huulahon ulaonku. Dung naeng dapot pe tingkina baru huulahon. Tangis ma ahu, ndang boi modom, jala marsak huhilala.” Alai adong ayat na mangurupi ibana, i ma Poda 13:16, ”Luhut na niula ni halak na bisuk maraturan do, alai anggo na bodo pararat habodoonna do.” Dung dirimangi ayat i, didok ibana, ”Ingkon tapingkiri hian do na laho taulahon. Saonari di mejangku, hubahen do jadwal asa boi huulahon ulaonku pas di tingkina.”\nDidok si Kirsten, ”Ditadingkon tungganedolingku ma ahu dohot opat ianakhonnami.” Nang pe songon i, adong do ayat na mangurupi ibana, i ma Poda 17:17, ”Manang ise na tongtong marholong ni roha, i ma aleale, alai tartulluk di hagogotan pe ianggo dongan situtu.” Dung i dipangido si Kirsten do pangurupion sian angka dongan na manomba Jahowa. Songon dia do pangkilalaanna? Didok ibana, ”Godang do cara ni nasida laho mangurupi ahu! Ditaruhon do sipanganon dohot bunga tu jabungku. Tolu hali ma diurupi nasida hami pinda jabu. Diurupi do ahu mangalului karejo. Sai rade do nasida mangurupi ahu.”\nTaingot ma si Sophia na dipaboa di halaman ualu. Lungun do rohana tingki mangida sasahalak marlas ni roha dohot keluargana, hape ibana holan sahalakna. Alai adong ayat na mangurupi ibana, i ma Psalmen 68:7, Bibel siganup ari, ”Ibana do mangalehon parmianan [manang, jabu] di halak na so adong sisolhotna.” Didok ibana, ”Lapatan ni ayat on ndang holan taringot jabu na taingani. Alai taringot pangkilalaanta na dame tingki rap dohot dongan sahaporseaon. Las do roha ala boi rap dohot angka halak na mangkaholongi Jahowa. Alai huboto, ingkon jolo solhot do paralealeonku tu Jahowa asa boi jonok tu nasida. Las rohangku manjaha Psalmen 37:4, ’Halomohon Jahowa, jadi lehononna ma tu ho pinangido ni roham.’”\nDidok si Sophia muse, ”Huboto ma, ringkot do tongtong patoguhon paralealeon tu Jahowa. Alana, Ibana do Aleale na dumenggan sian saluhut. Hubahen ma daftar na laho ulahononku raphon angka dongan na mangkaholongi Jahowa, asa boi ahu maraleale dohot nasida. Angka na denggan do na huida sian nasida.”\nTutu, angka na manomba Jahowa pe angka halak na so sempurna do. Godang do masalah na diadopi Sitindangi Ni Jahowa. Alai ala marsiajar Bibel, marsitutu do nasida mangurupi na asing. Nasida ma na porlu tadongani. Alai molo adong masalahta na so marnasae dope, umpamana taringot kesehatan manang tingki marhabot ni roha, adong do poda ni Bibel na boi mangurupi hita?\nMolo diulahon hamu poda ni Bibel, dapotmu ma aleale na sai rade mangurupi\nPangurupion Laho Mangadopi Masalah


PARSAORAN NI NAPOSO BULUNG – TanoBatak\nPARSAORAN NI NAPOSO BULUNG\nPinatomu ni : R. B. MARPAUNG (Ompu Miduk)\nDOLI DOLI SAMPE BUNGA\nNatardok doli naposo bulung ima naung mamungka hadirionna jala mangharingoti diangka pambahenan na uli. Ai bulung i do patuduhon hinauli ni suan suanan. Naposo bulung ima pungan ni angka naposo. Molo torop doli doli dohot namarbaju disada huta jala naung tardok naposo bulung, mansai pos do roha ni pangisi ni huta i disi, ai molo adong ulaon adong ma na manghobasi.\nDoli doli na mamungka arta, dipalolo bagasna, adong jumana na so nilehon ni natorasna, pangalapan dihata, pangalapan di gogo jala naung tung marroha ima naginoaranna doli doli sampe bunga .\nBaoa naung sohot (mardongan sajabu) alai dang adong dope dakdanak dinasida digoari ma i parbaju baju hinadang.\nBORU SISANGGUL SANGGULAN\nDos do lapatan ni hataon dohot hatorangon tarsingot doli doli sampe bunga, na asing holan hadirion na do. Ditaon 1965 ni dohotan do Gondang ni naposo di Onanrunggu. Digokkon do ro tusi naposo marluat luat.\nDimasa sisongon i, diangka namartomu panghataion, disi ma boi disanggul sangguli angka doli doli namarbaju. Doli doli na bontor marroha sai, di ninggor do namarbaju na donda dohot na dom dom. Ianggo namarbaju sihatuit dohot sihadoat dang ditodo i laho sanggul sanggulanna. Namarbaju na donda dohot domdom naung dipadonok i do hadirionna di nalaho manganangkohi balatuk ni hinalomoanna, songon i ma hadirion ni boru sisanggul sanggulan.\nAndorang di haposoon ni doli-doli dohot namarbaju disi do gumodang diguruhon jala diulahon angka ENDE-ENDE, TURI-TURIAN, HULING-HULINGAN, UNDANG-UNDANG, TORKAN-TORKANAN dohot angka na hombar tusi. Ai sian angka i do dapot poda dohot parbinotoan, asa ganup paserep diri dohot patoras pingkiran. Turi-turian ni Siboru Parhorasan, poda do i tu angka doli-doli di ruhut ni parnatorason. Turi-turian ni Siboru Tapiomas Palangki poda do i tu angka namarbaju unang sai tuit-tuit jala tingkal-tingkal. Tamba ni i diguruhon nasida do angka umpama dohot umpasa nang pe gumodang diparsiajari umpama ni ampangardang. Angka namarbaju pe olo do nasida marpungu dialaman ni huta, molo dirondang ni bulan didapothon angka doli-doli partandang ma i, olo do nasida margala martumba manang marende-ende.\nEnde-ende ni naposo\nSulu-sulu ni bintang tu laklak ni antaladan\nNiarit batang garudu bahen simpe ni ampang\nNa so lupa di uhum na so lolos di padan\nNatalu di undang-undang ima na so haulahan\nHo! Ale bintang unang ho marbintang-bintang,\nSinuan do bintatar manjojori dompak ginjang.\nDa baoa unang ho marbilang-bilang,\nHusuan do padanta ho do nagir-giran sirang.\nBungkulan ni ruma i parasaran ni borong-borong\nHamu panduda i lehon hamu ahu sanggolom\nMolo lehononmu asa ginolom-golom\nMolo solehonon mu asa laho ahu modom\nNgalut mada sasabi naso marlanggudua\nMangedat bulu holbung eatan ni siruba\nNgalut ma auon naso marulos dua\nMolo manorop ombun manaria tubutuha\nGir-gir bonang nabara tau simanggila-gila\nNdang tarbahen impolni mata, ibotonta do nasida\nSibotol ni botol, botol ni pagar sinondi\nI botonta petaho, asal ma sirongkap ni tondi\nPege sangkarimpang halas sahadang-hadangan\nNunga jumpang siporiban lehon ahu jolo marnapuran\nMolo lehononmu jolo atup ma asa denggan hupangan\nMolo solehohonmu asa laho ahu tubalian hundul martutungkian\nTutur bulung ni bulu, dompak mataniari\nIanggo ende i, tole jolo tarungkai\nNaso tupa mansohot be, mareak torang ari\nIa loja hita mansohot, jolo mandaon bari\nPor udan di julu ditanghupi leang-leang\nSabur uban diulu so mansadi meam-meam\nAndorang so langge niaithon podom-podom\nAndorang somate binahen sisunggul na modom\nEnde-Ende Arur; ima ginoaran ni hata Batak manogu roha ni namarbaju manang roha ni doli-doli tu roha sibuk, manang pardagingon.\nTubis na tumandok uram-uram ni situma\nDoli-doli na hinonghop ro ma joloho asa huumma\nTubis na tumandok uram-uram ni sipasing\nDoli na hinokkop ro ma jolo ho asa huabing\nHarambir ni Sibolga disonggopi lampu-lampu\nNa mandung-dung singhoru diaithon hambiranghu\nMardalan ho pariban naeng panghulinganhu\nMangido gambir sian hajut dohot lage podomanhu\nIa undang-undangan ndang piga be angka doli-doli dohot namarbaju sinuaeng on umbotosa, alai tung manangkas pasunggul parbinotoan do i tu jolma angka naumposo asa tasak dinasida roha dohot pamingkiron. Ansa-ansaan dohot torhan-torhanan pinatorang ma jolo saotik (samborhos);\nLULUI MA JOLO DI AHU SADA ULOS NATINONUN SADARI, DISI PAMULOSINA DOHOT PANGHOTANG-HOTANGINA\nAlus na: na mandok hepeng do i ai hepeng do naboi humatop manuhor i.\nLULUI MAJOLO DI AHU PORHIS NAMATE MAGULANG\nAlusna: dibagasan tahul-tahul do dapot i.\nLULUI MAJOLO DI AHU SADA ULOS, IA NILUNLUN NASA SIPORHOT PINA HERBANG NASA BIDANG NI LANGIT\nAlusna: parrohaon do nidok ni i\nPATUDU MA JOLO PORHIS BORU-BORU MANANG TUNGGAL\nAlusna: buaton maporhis i manang napiga bahenon ma tu aek ia i laho tutonga-tonga ima porhis jantan.\nPATUDU MA JOLO TUNGKOTON DI DIA DO BONANA MANANG PUNSUNA\nAlusna: bahenon ma tuaek lononghonon molo i parjolo lonong ima bonana laos mardomu tusi nang huling-hulingan alai olo do naso tutu alusni naso tutu.\nAdong ma sada namarbaju mandok tu doli-doli: “Adong do nian dison siseaton bahen lompan na so huboto do maneat, homa jolo maneat asa adong lompanta”, laos diboan namarbaju i ma sada pira ni manuk. Didok doli-doli i ma: “Tiop ma patna dohot habongna asa huseat rungkungna”. Dos ma pangalus nasida be rap naso tutu.\n“Huling-Huling Ansa” molo didok doli-doli dohot namarbaju. Alusna “Ansa”\n“Pinsur songon sigirik piusongon tali. Birong ia maridi bontar di dadang ari”\nAlusna: langkitang do\n“Gatna gutna patna uluna”\nAlusna: mandar do\n“Gantung mok-mok, gantung marniang”\nAlusna: pinasa do i dohot palia\n“Jolo malamun asa bibi”\nAlusna: mare-mare ni borta do i manang harambir\n“lului majolo diahu duhut-duhut na sungkot di langit”\nAlusna: duhut-duhut na tubu di sada liang\n“molo borngin ibana raja, alai molo arian ibana tutalaga”\n“Tinaba madabu tuginjang”\nAlusna: ima limut dibagasan tao\n“ia tiris dompak ginjang tirisna”\nAlusna: Solu bolon do i.\nMolo so dapot alusna, boi do i ditobus dohot ansa-ansaan, alana olo tunduk pamerengna tu donganna molo somaralus.\n“Sadia dao dalanon tu lumban julu aha do daon ni namale ingkon sada dapotna”\nGodang dope angka mean-mean ni doli-doli namarbaju alai tung holan sisaotik i pe napatuduhon, pataridahon paandaphon habatahon i do. (Ida; Ardang dohor Undangundangan)\nMei 1, 2007 tanobatak


Lirik Lagu Batak Trio Andesta - Boan Salendang Mu On\nHome > Lirik Lagu Batak > Lirik Lagu Batak Trio Andesta - Boan Salendang Mu On\nHoras !! Dibagas sadarion mangelohon si suraton naimbabaru ma jolo di blog hon, jadi kali ini saya akan memberikan sebuah lagu yang berjudul Boan Salendang Mu On yang dibawakan oleh Trio Andesta.\nBoan Salendang Mu\nMolo martumba ho ito ditonga ni alaman.\nBoan ma salendang asa denggan mangerbang erbang.\nMolo masihol ingot ma au diparjalangan.\nAsa diboto ho ito holang tu ho do angan angan.\nMolo marsoban ho inang buat tiang ni sopo.\nSega, sega do i ito muruk natua tua.\nUnang dirippu ho au lupa namariboto.\nDao ma na songoni ito malungun do au tu ho.\nUnang sai marsak ho ni arsak da angan angan.\nUnang sai tangis ho ito ala ala pikkiran.\nHo do ale da hasian holan ho do dipikkiran.\nPosma roham ito posma roham huingot dope ho.\nPosma roham ito posma roham malungun do au ho.\nosma roham ito posma roham huingot dope ho.\nLirik Lagu Batak Trio Andesta - Boan Salendang Mu On 4.5 5 Adie Konoe Poetra Dyanaz Jumat, 30 November 2012 Horas !! Dibagas sadarion mangelohon si suraton naimbabaru ma jolo di blog hon, jadi kali ini saya akan memberikan sebuah lagu yang berjudul...\nHari : Jumat, 30 November 2012, Kategori : Lirik Lagu Batak


Ito, Aha Do B-4 On? | farelmsinaga\nNunga antar leleng nian na masa on. Molo so sala taon 2001 ma ra i, andorang di Bengkulu do pe au martugas. Somalna molo jonok ma ari Natal manang Tahun Baru, antor binuat ma cuti sian kantor asa boi mulak pasombu sihol tu natua-tua i di Sarimatondang. Mudik, inna halak dison. I ma jolo taringot tusi!\nDi na sadari, borhat ma hami tutu sakeluarga sian Bengkulu mar mobil. Au, boru ni raja i, dakdanak opat halak tamba sada dongan marga Sidauruk. Jadi pitu halak ma hami na borhat i. Ia si Sidauruk on marpariban do pe ibana dohot au, ala rap marboru Purba do hami. Alai tutu di ibana Purba Pakpak jala di au Purba Tambak. Jala sarupa muse do dohot parbagak nasida, hehehe. Sai hutogihon do tong ibana molo mulak hami tu huta manang borhat tu luat na asing na dao sian Bengkulu. Jadi molo dung loja di pardalanan, marganti ma hami manupiri mobil. Sai songoni ma jotjot binahen molo nunga ngeal nihilala songon na paulak gogo…\nAdong do dua dalan molo mulak tu hita an. Sada ma i Jalinbar (Jalur Lintas Barat), i ma sian Bengkulu Utara tombus tu Propinsi Jambi – Painan – Padang – Padang Panjang – Bukit Tinggi – Lubuk Sikaping – Panti – Muara Sipongi – Kotanopan – Panyabungan – Padang Sidempuan – Sipirok – Sarulla- Tarutung sahat tu Sarimatondang. Molo sian on, somal na maradi jala marborngin do hami di Bukit Tinggi ala nunga dapot borngin. Disi poltak mataniari dimanogotna, diuduti ma muse pardalanan.\nAlai ingkon manat-manat do iba molo mardalan sian on Tuan Nami, ala godang ni lombu. Disi haruar sian Bengkulu Utara holan lombu na ma berengon di pardalanan. Jala adong do marratus bilangan na. Sipata, di dalan aspal do muse nasida mardalan jala songoni do dipasombu angka parmahan na disi. Pas ma tutu songon na di Texas i berengon, molo tinonton film Cowboy Western na jolo!\nTaringot tu na manonton film Cowboy andorang doli-doli dope, dung sae film ruar ma iba tutu sian gedung bioskop. Bah, holan sahat di luar mardalan pe gabe dohot-dohot ma iba muse songon cowboy na di film i. Tar nipanaek ma saotik abara on haduassa huhut pinaunduk saotik tingki mardalan, jala dang manaili tu siamun manang tu hambirang. Dung i songon na pinabais ma muse molo disese angka dongan, jala tangan pe haduassa pinamasuk ma tu saku ni salawar. Amang tahe, molo niingot nian na jolo i!\nMolo dalan na sada nari digoar Jalinteng (Jalur Lintas Tengah), i ma sian Kepahyang – Curup – Lubuk Linggau – Sarolangun – Bangko – Kiliran Jao – Pekanbaru – Duri – Balam – Kota Pinang – Aek Nabara – Rantau Prapat – Aek Kanopan – Kisaran – Perdagangan – Pematang Siantar – Sarimatondang. Jala santulakon, sian on do hami mardalan asa boi maradi huhut marborngin di bagas ni anggiku si nomor tolu – Amani Zico Sinaga di Pekanbaru.\nMarhira pukul 12.00 tonga ni ari haruar ma hami sian Sumatera Selatan jala masuk tu Propinsi Jambi. Tabo ma nian molo mardalan sian Jalur Lintas Tengah Sumatera on. Dang pola godang mobil binereng di pardalanan jala sahira iba nama nampuna dalan i. Jala muse adong do marpulu kilometer dalan on tigor songon balobas ni anak singkola. Dang adong belokan tu siamun manang hambirang, alai tutu satongkin nangkok satongkin nari tuat muse. Pas ma tutu songon na marsolu di Tao Toba tingki doras ni alogo.\nDang piga leleng songon na male ma butuha nihilala. “Pananget ma saotik Anggia, asa boi mangalului parmanganan huhut maradian satongkin,” ningku ma tu Sidauruk. Dipananget ibana ma mobil on jala au pe huhut ma mamereng-mereng tu siamun dohot hambirang. Dang piga leleng tarhira-hira mandapothon Bangko Propinsi Jambi ma ra on, adong ma tarbereng au sada kode sabola siamun jala tarsurat disi Lapo. “Bah, nunga ibana on!” inna rohangku. Hupangido ma tu Sidauruk asa so hami disi. Ia lapo on di jolo na tambal ban huhut manggadis bensin dohot solar.\nMasuk ma hami tutu tu lapo i jala husungkun angka aha ma na adong disi. Hubereng disada papan na gantung disi tarsurat “Sadarion adong B-1, B-2 dohot B-4”. Molo B-1 dohot B-2 nian somal do binege. Alai molo B-4? Jadi sai hupingkir-pingkiri ma, antar aha ma nuaeng lapatan ni B-4 on. Alai ala so boi taralusi jala nunga geok panghilalaan, husungkun ma tutu inanta par lapo i. “Taringot na jolo Ito, ai aha do lapatan ni B-4 on?” “Bah, dang diboto hamu aha B-4?” alus ni inanta on. “Babi boru-boru do i, Ito!” inna ma muse manguduti. “Daga puang, nunga dikarejoi halakon au..!”\nSurabaya, 14 Desember 2010 – Oleh Farel M Sinaga\nThis entry was posted on 14 Desember 2010 by Minsen Farel Sinaga in Geografi dan Lingkungan, Kebudayaan, Kisah Nyata, Perjalanan, Personal, Ruang Santai and tagged bengkulu, bukit tinggi, cowboy, kisaran, natal, padang sidempuan, pekanbaru, pematang siantar, purba, rantau prapat, sarimatondang, sidauruk, sinaga, tahun baru, tarutung.


Surat tu Dainang | Toba Photo Gallery\nSurat ini kudapatkan dari Bang Togi Sianipar\nOleh : Amani Harapan MArbun,\nSumber : Terjemahan bebas dari buku Cermin Kaca Retak, karangan Bung\nHoras ma inang nauli basa,\nHipas do hami dison, au borum dohot helam, songonima nang pahompum na tolu i, si alex, si si Bram nang si Tikkos, hipas-hipas do hami dison, suang songoni ma nian ho pe inang nabasa, nauli lagu, sai anggiat ma dibagasan pangaramotion na sian Tuhanta pardenggan basa i, na mangalehon akka hahipason dohot ganjang ni umur di ho inang nauli lagu.\nNunga tung masihol hian hami tu ho, inang, ai takkas do diboto ho, nunga lima taon hami dang ro mandulo ho tu huta, jala pahompum pe nunga masihol marnida oppungna, toho do i inang. Alai alani akka kesibukan, nang aani parsiajaran ni akka pahompum on, dang boi dope hami mulak mandulo ho inang. Mardomu muse, helam pe na baru diangkat pe gabe pejabat di kantor pajak di jakarta, jadi tung mansai sibuk situtu do hami nuaeng.\nIa pahompum si alex, ima pahompu siangkangan i, nunga be masuk kuliah ibana di Pelita Harapan, jala las do roha marnida, ai di haburjuhon ala dihagiothon do namarsiajar i. Molo binereng sian sitta-sittana, ikkon mambuat S-3 manang doktor do ninna di Australia ibana, las roha tutu inong, jala ho pe inong, las ma roham mambege i, ai gabe jolma na hasea do hape annon pinompar mon. Angkup ni i, mulai saonari nunga be hudepositohon hami tu bank hepeng nami, asa dung tammat ibana lima taon nai sian Jakarta on, adong modal pasikkolahon tu laur negeri.\nsongoni do nang pahompum sipetonga, ala dang olo talu ibana tu abangna, ikkon di Singapura do ibana ninna sikkola SMU, jala songon natua-tua na bartanggungjawab hami, huoloi hami do i. Alai, onma sada nai pangidoanna, nang pe kalas tolu SMP dope ibana, nunga dipangido ibana sada Mobil dalan-dalanna, ujungna di patulus helam do pangidoanna i, nunga dituhor sada mobil ima mobil Terrano sisaonari i, tole ma naroha, asalma burju sikkola.\nAsing muse do pahompum siappudan on, dang olo be mamakke sedan BMW na hutohor hami na taon na lewat, didok ibana, diparekkeli donganna sasikkola do ibana ala dipakke sedan na leleng, jadi terpaksa ma hu cicil-cicil sada BMW nabaru sian showroom an, ipe asa songon na denggan huida bohina lao tu sikkola.\nai diingot ho dope tahe, tikki ro ho tu Jakarta on? ima lima taon na salpu? tikki i hea hupatuduhon tanotta na di Cibubur i? ima tano na 2 hektar i?. Nunga dibangun helam be sada jabu disi, ninna molo matua muse asa adong ingan parlape-lpean, jala molo ro inong sian huta asa songon na tenang tinggal dijabu, ala takkas diboto ho inang, molo inagan nami sisaonari, ima huta Pondok Indah on, nunga tung mansai rame hian be. Jala minggu depan, naeng ro do martamue, atasan ni helam tu jabutta, ima Dirjen Pajak sisaonari. Jadi attusi inang ma ai ila do roha molo songon na so suman jabu manomu akka pejabat ni negara on. Jadi sude akka perabot na dijabu i nunga huganti pe dohot nabaru, jala kolam renang nadipudi ni jabutta i pe nunga hubaen jala hupabolak sampe tu opat meter nama bolakna. Jala hubaen do sopo-sopo di tonga ni taman nadipudi ni jabu i, ai dipangido pahoppun siampudan i, molo ro donganna asa tu si nasida marpungu.\nMarsogot, arisan do dijabu, ima akka arisan ni istri ni pejabat. Jala asa unang maila au inang, borum nasasada on tu akka istri ni dongan ni helam, bah nunga hutuhor be berlian horung dohot sibong. Molo di ingot inong i, hea tabereng di Mall Pondok indah, songoni do inong sipata, asa unang maila iba.\nJala helam pe, ai sadalan do dohot tu umur, didok ibana, dang soksok be ibana mamakke Mobil si saonari, ajdi nadi bulan na salpu i, diganti ibana do mobil na i gabe merci keluar terbaru. jala ala sude do hami luhut nunga marmobil, ikkon pabolaok nami nama garasi ni jabutta i, asa muat sude. Jala tamba ma poembantu dohot tukan taman saonari dijabutta on.\nInong na lagu,\nsongoni ma jo kabar sian hami borum dohot helam, ala tung mansai godang do pengeluaran nami di bulan on, bah marpanganju ma ho inang, DANG TARBAHEN HAMI DOPE MANGIRIM BALANJOM bulan on, ai sian pensiun ni Bapa i ma jo pakke. Hurasa sukkup dope di inang i, so pola sadia be akka kebutuhanmu di huta. Jadi sotung unang pola boha roham inong, ala so boi hami mangirim tu ho bulan on, na lagi menipis do keuangan nami, hape Depsito jala bungana na adong di bank pe dang tarbuat dope bulan on.\nThis entry was posted in Batak, Cerita and tagged cerita batak. Bookmark the permalink.


JINGGA SENJA is.....S U N S E T: BALGA BONIAGA, GELLENG MODAL\nBALGA BONIAGA, GELLENG MODAL\nLam balga usaha lam balga modal manang lam balga utang. Ndang sala antong hata sisongoni.\nAlai boa didok hamu, molo lam balga usaha alai lam gelleng modal. Anggo i dohonon mai na jago.\nOn ndang holan hata ni halak on, holan teory. Daong. On na sasintongna do carita on.\nAdong do usaha restoran na balga mar puluh puluh lapo restoran na.\nTingki manuhor manuk sian peternakan na balga, digarar 1 minggu dung dijalo manuk i. Dung dilompa, digadis di lapo lapo i, ipe asa digarar tu peternakan. Jeijolo dipangan konsumen do, dungi pe manggarar tu peternakan manuk i. Astuan na ndang haruarsihumisik ni par lapo i. Marutang do parlapo tu peternakan manuk. Manuk na digadis i nunga jolo diseat, dipaias jolo di peternakan, disimpan ma di jabu peternakan i. Dung digora par lapo baru pe ditongos, jei ndang pola disimpan stock di jabu, gudang ni par lapo. Ndang pola porlu adong modal ni parlapo manuhor manuk ala hepeng ni konsumen do dipakke manggarar. Malo hian ate. On ma nadidok JUST IN TIME.\nBoi do hita mar boniaga songoni ?. Isarana par hauma pege (jahe) manggadis pege manang haminjon, alai digarar saminggu dung ari onan. Tagadis ma muse to tokke, laos digarar tokke i ma cash rupani. Ongkos ni truk pe digarar dung sahat tu tokke di Medan, Siantar, Tebing isarana. Anggo songoni dang porlu hape tamba modal,manang tamba utang tu bank.\nAdong sada nai taringot tu onan panggadison namasa nuaeng, ima SUPERMARKET pangganti ni Tokke China. Molo boi lao ma hita tu Supermarket di Medan manang di Jakarta, ta boan ma parbue ni suan suanan sian hitaan, ta bungkus antong uli binaen di plastik, olo do halaki manuhor sian hita ?. Molo olo do manuhor ma satahi dohot arga, on ma onan na masa saon nari, gabe boi inganan panggadisan tu tingki na mangihut. Unang be sai tusi, tu onan adui, tu tokke i, boasa ndang di buhai tu panggadisan modern, zaman si saonnari ?\nDison holan "haporseaon"ni par hauma do, porsea do tu hita na ingkon ta garar pas ma saminggu dung ari onan ?. Ndang hea hita mangose padan saleleng on ? Haporseaon ma parjolo. Paduahon, ma adong piga piga tokke langganan di kota na balga na manjangkon suan suanan na taboan.\nSongoni ma parputaran ni hepeng sian tokke tu par hauma, tu ongkos ni mobil. Molo songoni ndang pola porlu hape balga balga modal manang ingkon mar utang tu Bank. Kuncina 2 (dua) do ima : 1. Haporseaon 2. Tokke panggadisan (Marketting)\nPosted by Pinondang Situmeang at 1:18 AM


Beha Do Manang Bo Ha Do - HumbahasTimes: Berita tentang Humbang Hasundutan dan Sekitarnya\nHome / batak / Tapanuli / Beha Do Manang Bo Ha Do\nBeha Do Manang Bo Ha Do\nDang piga jolma halak Batak na mangattusi marhata Batak na denggan. Alana sonnari on bahasa Batak nungnga berkembang sesuai waktu.\nHuingot do, hea do au makatai tu natua-tua di telepon taringot khabar di parserakan. Gabe tarsonggot au alana natua-tua niba i dang mangattusi hata niba.\nHea do husukkun, tor beha dang diattusi hamu hatakki, Inang??? Sian huta mangalusi bahwa hatakki songon parhata ni dakdanak.\nParhata ni dakdanak???\nMemang i do fenomena di huta sonnari. Na godangan halak pangaratto lao tu huta na dau tammat sia SD. maksudna sekolah dasar. Di Medan, Riau jala di luat na dao gabe marhata na asing ma nasida. Jadi memori ni bahasa di utok-utokna tetap doi memori ni halak tammat SD.\nAle godang do akka pamarhati bahasa Batak mandokkon, "lot ma sogoni" bahasa i berkembang doi sesuai zamanna.\nTaringot tu judul di blog on, hea do tarpikkir au didia do na tutu, beha do manang boha do???\nDidokkon halak, tutu do i duassa. holan logat jala jenis ni bahasa do na mambedahaon ini.\nDi huta nami, nagelleng jala dang godang jolmana, nungnga marbeda parhataiaon dohot logat. Sian sada huta tu huta na lain.\nDi Pakkat misalnya, hatana saotik lembut ninna halak. Alana terpengaruh tu bahasa pesisir. Jadi molo ro halak Toba tu Pakkat, tarsonggot do nasida mambege cara makkatai ni parhuta i. "Songon diambal-ambalhon hata i" ninna.\nHape molo di Pakkat sandiri, tarbagi-bagi do parhataon. Asing di parhata ni halak Hutaambasang dohot halak par Siniang.\nSiniang huta ni ompung nami, molo makkatani nasida, olo do dang tarbege "r" na. Jadi molo mandokkon "rura-rura", khukha-khukha inna halaki do.\nHea do au pajuppang tu sada wartawan na jago hian marbahasa Batak. tarsonggot imana mambege alushu. "Ai na so asli Batak do hamu lae?" sukkun ni imana tu au???\nHu sukkun muse tu imana, Hamu lae di dia do tubu??? Di Toba inna imana??? Jala Toba do na asli ni Batak??? Oh Yah nikku....\nHupatorang ma, molo asing luatna, di hita halak Batak, nungnga asing bahasana. On ma hamoraon ni bahasa Batak. Dang ikkon songon halak Toba hita makkatai molo nungnga mangolu hita di tano rambe.\nHita pe dang ikkon mamaksa hita tu halak toba asa makkatai songon halak Rambe. Di son ma porlu pikkiran dohot utok-utok na bagas. Boha do??\nBeha Do Manang Bo Ha Do Reviewed by marbun on 8:54 PM Rating: 5


BEGUA AHA I… SEAAAT. – TanoBatak\nBEGUA AHA I… SEAAAT.\nNaringgas do Nai Manotar mangula siulaonna. Ragam do dihobasi siganupari asa adong boanonna tu onan gabe boniagana. Diputik haleo, ditapu ingkau gadong diboan rap dohot dengke jahir tinoba ni Ama ni Manotar.\nHetong di bona ni bagot, mordong ala so sadia nidapot. Sipata molo so sadia dengke nidapot ni parhalanguluna i, sude ma balian dihaliangi mandiori haleo asa gumodang gadisonna.\nIanggo Ama ni Manotar, sae ma holan dengkena i daga-dagana. Lalap di lapo ma ibana muse paima so lao tu tao manaon dotonna. Parpollungon do di ula, jala ringgas do tu paradaton dohot tu angka parhataan. Molo adong sihataan, sai tarida do Ama ni Manotar disi. Girgir do ibana marsiajar di parhataan. Mandurung situma asa adong lompaon, pinagodang hata asa adong ulaon.\nDung lam leleng dipasingkolahon si Manotar tu STM Balige lam dihilala ma naporsuk ala ni hapogoson. Mangihut ma muse ibotona tu SMA Laguboti, sadanari tu SMP, dua di SD.\nGadong ni Bonandolok ias so binurian. Ia so tarhatahon lungun, buruk di sibunian. Ia tung tarhatahon sogot, songon turiturian. Ima tu roha ni Nai Manotar umbahen diporsan hangalutonna humongkop ngolu ni gelengga i. So tiur dope ari nunga laho tu balian, golap ari ipe asa mulak sian balian.\nSada tingki, uju ari onan, tar gomodang do diboan boniagana tu onan, jala godang ragamna. Godang do boniagana di nasadari i diboan maronan tu Balige. Hinorhon ni i, tar leleng do nang parsudana. Nunga diontom rohana ingkon manuhor mira ni entok ibana sian pangomoanna asa adong panggararan ni entokna naung diseat mirana di minggu nasalpu uju ro hulahulana.\nNunga pukul onom dang ra ummiok dope ibana sian paronanan, uju i holan CV BETA 17 do dalanna laho mulak tu Laguboti. Sai digora angaka par-motor Opranto ibana, alai sai didok do, ndang, ai sai dirimpu na so sahat dope BETA 17. Hape sasintonga nunga borhat motor i, ai dirimpu naung jumolo mulak Nai Manotar ala so adong boa-boana hian na ingkon salpu pukul 6 botari ibana mulak.\nDang toho be dirohana dung sahat tu pukul 8 dang marna tarida motor pinaimana i, ujungna adong ma naburju roha patariparhon ibana sian Balige tu Laguboti. Dung tuat ibana di Sirpang Sirongit, nunga tonga sia borngin. Nunga langa dalan, golap, ai dang songon sinuaeng dope adong listrik.\nMamolus sian Lumban Balian laho tu hutana, manindang ma seraserana, jimput rohana. Ai adong disi tar-langgak siboluson, hariara bolon di siamun, angka bulu duri di siambirang. Dihojot ma mardalan huhut sai mamulasi dirohana dibagasan, ai tung so adong ma panomuon ni Amani Manotar di ibana nahabornginan i. “Bah … amang da inang, boha ma annon molo tarpaida au angka na so si-ipion borngin … Saep ma roham da … Amang siadopan molo tung disintakhon na so niida i au,” ninna dibagasan biar huhut sai momar, jimbolangon. Angka na patujongjong marbirong di topi dalan i nunga dietong angka nanaeng mangambat hape sasintongna angka bunga-bunga sigohi-ladang do. Alai molo dung dionjor biar, sude namai gabe begu.\nDi na so panagamanna, toho di inganan na hinabiaranna i mangkuling ma soara nanget ; “Haassss …. ”\n“Masidalani dalanna”, ninna Nai Manotar huhut dipahojot pardalanna.\nTompu ma muse songon na adong manait boan-boan nahinuntina i ala panghait ni ranting ni bulu duri na jomba tu dalan. Lam manindang ma sera-serana, songon na mansohot pangombut taroktokna.\n“Unang apala au daaaaaa …,” ninna huhut manetek iluna.\nDung salpu inganan na langgak i, adong ma lumumbang rohana, alai na so panagamanna mangkuling ma muse soara nangkin; “Haaaaasssss”.\n“Dage amang da inang, tung tuntunonna do huroha mambuat au borngin on”, ninna rohana huhut diuji manggora. “Hamu huta … naung pidom do hamu sudeeeee … “, ninna satonga mangangguk. Alai dang adong naumbege soarana i, ala tar holang do pe angka jabu.\n“Sahala ni daompung, sahala ni damang … dongani da ompung …. tamparhon parmaraan. Molo tung manoro ba dijabu ma daaaa …”, ninna marbete-bete dibagasan biar.\nDung lam umpos rohana, manjonok ma tu harbangan ni hutana i, mangkuling ma muse soara i; “Haaaassss”. Mangambur ma ibana tu tonga ni alaman mangangguk bobar. “Buatonna nama au daaaaaa, amang ni Manotaaaaar”\nHumalaput ma Ama ni Manotar mangungkap laba-laba ni jabuna. Sian na so sanga manungkun aha namasa, mangompas ma Nai Manotar tu jabu. Laos ihut ma muse angka dongan sahuta na tarsonggot di pangangguk ni Nai manotar i. “Aha namasa”, ninna be.\nNunga diihuthon au sahat tu huta, soarana, soarana … aaahhh. Ninna dibagasan lomos.\nSude ma nasida na ro i mangampoti rohana asa unur patorang aha namasa. Dipatorang ma sude namasa dipardalananna i. Hohom ma nasida sude dibagasan lomos.\nMangkuling ma muse soara i. “Haaaassss”. Sigap ma simanotar manigat paronanan ni inongna i, ditop ma entok mira i disintak tu ginjang, manggarpasi huhut marsoara; “haaaasss … haass … haass …”\nTarjolma ma Nai Manotar huhut dibagasan ila mardongan muruk. “Bah … entok naburiapuuuus. Tangkup ….. Seaaaaat”\nOktober 6, 2008 tanobatak\tBahasa Batak, Cerita Rakyat\n28 thoughts on “BEGUA AHA I… SEAAAT.”\nEston H. Sianturi berkata:\nHa..ha..ha, ndang masuk dope ra ugamo kristen ditingki i ate?\n*** Nunga masuk lae. Alai bangko di hamian molo dakdanak tangis, inongna do dijou, nuaeng omaaaaa … ninna. Molo marende andung, ooo inong among, ninna. Molo mabiar, ompung, ninna. Molo heran, ya Tuhan, ninna. Dung hea sian kota, molo tarsonggot, oh my god, ninna. 😀\nOktober 6, 2008 at 3:06 pm\nAdong dope ama-ama na songon Amani Manotar i nuaeng di Laguboti lae? Tulus rohana nangpe dang mulak dope inang ni gellengna sahat tu jam 9 borngin? Marga aha do Amani Manotar i lae?\nSampe begu-beguon ito nai Manotar i…\n*** Memekati adong lae. Lalap dilapo tuak, tenggen mulak tu jabu, galdap renges, dang diboto piganai jolma dijabu, naung mangan manang dang. 😀\nOktober 7, 2008 at 7:08 am\nBoike sitorus berkata:\nAlani biar mida begu nasoada i ma hape gabe ingkon tu paneatan muse mira ni entok nai ate tulang.\nOktober 8, 2008 at 8:50 am\nHutahaean par kerinci berkata:\nMemang alani CV Beta no 17 doi, boasa dang dipaitte akka sewana hape ngamarlangganan nai manotar on setiap ari onan. Untong ma Adong Entok i asa adong mangupa nai Manotar i ate.\nOktober 9, 2008 at 1:48 am\nManjaha cerita ni Tulang on gabe ni ingot naujui molo mardalan borngin dihuta ….mabiar molo dihatai begu hape so hea nian binereng songon dia rupa ni begu…..sai adong do binege di huta songon pangalahoni Amatta si Manotar on hira naso peduli tu keluarga, hape sebenarna Ama ( kep. keluarga ) ingkon melindungi ma nian jala bertanggung jawab penuh untuk urusan materi.\nOktober 9, 2008 at 5:37 am\nSahat Ngln berkata:\nHahahaha,, las didok do songon on ate lae, masidalani dalanna. Oalahhh, hape entok i do na sai pabiarhon nasida. hubayangkon ma songon dia parbiarni nai manotar di golap2 i,, hahahahah. mauliate, horas!\nOktober 11, 2008 at 6:32 pm\nsambor ma nipi entok mira i. Holan niago biar ni Nai Monotar, gabe ikkon di ‘eksekusi’. Hape, rencana sebelumna, naeng gabe pejantan tangguh hinan do, mangganti entok mira naung parjolo dialap raut ala ro hula-hula ni Nai Monotar.\nOktober 12, 2008 at 10:57 am\nG. Meha berkata:\nSada parsiajaran do tong on tu angka hula hula akke jo hamuna, ingkon tongdo berengon keadaan ni boru na nidapothon i, unangdo sana nari nama mira ni entok i ingkon tong tu paneatan. Boi do dohonon: unang pola repot repot hamu ito, holan sihol ni rohangku do mamereng hamu dohot angka bere i umbahen na ro ahu. Hehehehehe.\nOktober 13, 2008 at 1:38 am\nHoras dihita saluhutna.\nNgeri ma nian perasaan mambege ceritaon bah.\nHolan humokkop akka dakdanak i ditaon inang nauli basai lojana nang biarna.\nTaringot tu akka parbiar, ra rata-rata sude do jolma adong biar. Songon cerita ni dongan na putus cinta,\nDisada tikki lao ma mahi tudolok-dolok kuburan umum di huta SImpang dua, Siantar. Hira-hira pukul 6 botari sambil ma hami minum tuak huhut mamboan gitar. Dung hira-hira jam 8.30 malam, marende ma imana muse laguna ” Sittakon ahu da Begu, ulusson dan sombaaon……………………. , hape pittor habang pidong siburuk alani gogoni soarana, ala putus cinta ibana dohot mardongan Tuak. Pittor sip ibana, dibereng tu hambirang nang tusiamun dang adong manang aha. Dilanjuthon ibana ma muse lagu i ” Gait-gait tu doi Begu ………………………\n*** Ise tulang pargitarna 😀\nOktober 14, 2008 at 2:57 am\nPeterson Pangaribuan berkata:\nMamereng gambaran ni lokasi na on, Marga Naipospos manang Hutahaean manang Hasibuan do ra Ama ni Manotar on. ate..Tulang?\n*** Olo do ra 😉\nOktober 14, 2008 at 9:07 am\n@ Lae Pospos\nGanti hamu ma entok mira i sotung somarretteng annon entok ni Ama ni Manotar, gabe dang adong pabiar-biarhon muse. Molo dang adong entok ni lae tu lae Imran ma jalo hita, ai adong do entok ni lae i na sabalga ni toronton. Alai molo dilehon lae i do entokna i ingkon luluan nama buldozer manarat…hehehe….gaithu do i.\nOktober 15, 2008 at 5:57 am\nAi pas ma ra di toruni bulu duri ditopi dalani ate Lae…?!\nNi ingot na ujui tikki martandang tu Gasaribu, tu jabu ni amang “Dewan” ai marlapo inantai….mulak sian i mardalan tu sirpang Sirongit.\n*** Dapot do ? 😀\nOktober 18, 2008 at 2:32 pm\nBah….kalau sudah dapat, mungkin saya nggak sampai ke Amerika Lae…mungkin kita jadi tetangga….he…he…he…tapi tak apalah …PANGLATU juga sebuah status……lagipula kata pangula ni huria…semua akan Indah pada waktunya…menghibur diri..!!!\nBTW, saya mencoba membuat blog sendiri (mambukka sandiri istilah partambal ban di jalur Pantura) jadi blog Lae saya link, Mauliate.\nOktober 19, 2008 at 2:31 pm\nMarcyus Siahaan berkata:\nMolo so sala marnida jala sala marbinege ahu, ra sarupa tu begu antuk do na mambiar-biari nai manotar i.\nMolo begu attuk do nunga pinda tu Blitar Jawa Timur,jala nunga mansai torop anak dohot pahompuna.\ngoarnape ndang begu attuk be nunga marganti gabe ketoc magic jala ndang di toruni bulu duri manang gompang di hariara bolon be.\nsaonari gompang di bengkel ketoc magic di piga-piga huta na ribur\ntronton, bulldozer ndang ringkot pangkeon manarat, holan diantuk uluna i nunga manigor habang\n*** 😀 Botul lae. Molo di Sabulan, mabiar do begu antuk tu si Paltibonar 😀 https://tanobatak.wordpress.com/2007/10/14/ballada-cap-bulan-di-sabulan/\nOktober 19, 2008 at 5:12 pm\ndesy pardd berkata:\nAha do ubat ni molo mabiar tu begu?\nAlana nabiaran au tu begu nang pe so hea dope binereng/terbukti adong do manang na dang begu i.\nMolo mardalan borngin na ujui,apalagi molo adong nabaru monding tung mansai mabiar do iba. Molo adong dua halak dongan niba sapardalanan, pintor hupillit do attong di tonga-tonga. Alai molo holan sahalak do dongan niba mulai ma au bingung, di jolo do au manang di pudi. Serba salah ate. Alana molo di jolo iba, atik boha do dijolo begu i gabe parjolo iba diroro…, hape molo di pudi iba, atik boha do di pudi begu i sotung disintakkaon iba sian pudi… hahahhha\nTu amang parhobas: ai toho do adong begu??\n*** Ai so adong dope binoto disoro begu 😉 Hal na menakutkan, i do begu. Najolo molo didok nabegu, halak na sangar do. Adong do jabatan harajaon najolo didok “nabegu” mabiar do sude angka parroha na roa molo disi “nabegu” Jadi molo mabiar sada halak didok do “begu aha i” belum tentu nanidokna menyangkut makhluk halus i, alai godang do pengertian ni i mahluk kasar ima jolma na olo mambaen mabiar donganna ala ni garangna manang jungkatna. Jadi kesimpulanna, hal na mambahen mabiar, ido “begu” tarmasuk jolma namangolu. Molo dung mate jolma molo mabiar iba, ido umbahen didok “marbegu” lapatanna dang roh ni namate i gabe jahat manang jungkat. Rasa takut menimbulkan “begu” sasintongna dang adong sepanjang nahuboto tingki mate jolma. Dang mungkin angka naburju molo mate gabe begu sihabiaran. Gari najungkat hian ngoluna pintor so adong do effekna tu jolma namangolu.\nTumangkas ma tasungkun paraphisikologi aha mambahen iba mabiar tu hal na so binereng ni mata. Au pe mabiar do mardalan borngin kecuali terpaksa uju habornginan mulak mardalan pat. Hape horbo do dang bara di harbangan, tarsonggot au laos maringkati dang huboto samban maradu tinggal sipatungku. Dung pe sogot na i asa huboto na horbo do diborothon di harbangan. 😀\nOktober 27, 2008 at 7:45 am\nadong do bogu antong, begu antuk, siharhar, begu nurnur, begu ganjang jala adong do parbegu, sipele begu\numbahen i ndang boi ma burjuhu hita , ai adong do hata di hita Batak na mandok:\nparjolo do na burju allangon ni siharhar\nOktober 27, 2008 at 12:31 pm\nlussu hian sarita i. hansit butuha mengel\nJanuari 27, 2009 at 6:18 pm\nTamin Jonner Simatupang berkata:\nManjaha barita ni nai Manotari tung mengkel-engkel do ahu alana lucu dht boi do hubayangkon situasi ni hutai, ai dihuta simatupang pagi sore do asal nami. Alai namambahen carita i sangat bisa dan meramu situasi perjalanan yang sunyi senyap bila sudah menunjukkan jam 18.00. Memang pada zaman cerita ini sangat menakutkan ada kuburan, bambu, pohon rindang, dan rumah yang jarang namun zaman sekarang tidak lagi. Cerita perjalanan ni nai Manotar i naeng dohononna tuhita tanggung jawab dohot manghopkop anakkon, ikkon bersusah payah ibana mangalului naboi gadisonna laho keperluan tu anakkonna. Memang menurut hakristenon ikkon ama do nabertanggungjawab alai ima namasai gabe ina do dibalian ama marpollung. Ba tung dirobah ma angka pangalahonabe unang gabe marbalik-balik ate. Mauliate.\nAgustus 4, 2009 at 2:24 pm\nDidia jabunta di Simatupang. Molo si Wakil, mantan Kades, maranggi do au ala ompungborunami boru Simanjuntak\nAgustus 5, 2009 at 8:44 am\nSahuta do hami dht bapa udai ( Op. Bastian ) alai manungkun majolo ahu ate, ditanda hamu do Naipospos partiga-tiga timbaho hian di Laguboti? Molo nasida martulang ma tuhami. Mauliate.\n*** Molo tu Partimbaho, maranggi do au daba.\nAgustus 5, 2009 at 10:22 am\nBerarti martulang do hita tu nasida, katua.\n*** Boi 😉\nAgustus 5, 2009 at 5:29 pm\nhutajulu bontang,kaltim berkata:\nbangkona doi lae molo dang lakku dope tiga tiga ….ai jot do sipata pikkiranna .tarlumobi golap lampu luar dohot lampu jalan mate ……salam hami parlumban bagasan do laguboti ..jonok jabuni partimbaho….pagodang hamu angka umpasa naimbarui….mauliate\nOktober 13, 2009 at 11:02 pm\nHUMALA SIMANJUNTAK berkata:\nmolo porsea tu begu ba roma antong begu tu parngoluonna molo porsea tu Tuhan Jesus ba Tuhan ima ro dingoluna. ima taringot tusi\nhansit butuhakku mengkel, pola sampe tar ilu-ilu. Bursik ma entok i…\nMei 6, 2010 at 11:03 am\nRenita. Pangaribuan berkata:\nMolo adong na manganggap cerita on luccu jala mengkel2 manjaha, au daong,lungun do rohangku bah,pola ro do ilukku mangkilalahon parniahapan ni nao manotar i, jala bo i do hu bayangkon nuaeng huta na binolus na i, adong do attong kuburan boluson dht akka hauma paima sahat tu huta nai,attar pardinggaran ma ra i, jala marga pangaribuan ma ra i amani manotar i molo dang hutapea.\nOktober 29, 2010 at 11:05 pm\nRenita : Fiksi do cerita on dah, unang diboan tu roha apalagi dibaen angka margana….\nOktober 30, 2010 at 6:47 pm\nAbdon Napitupulu berkata:\nTung namalo ma mambahen sigeokgeok, apalagi muse sai di simpang sirongit ido ahu paimahon motor najolo molo mulak sian paredekosan di balige laho tu sibalingga, sipata habornginan iba sahat ditopi dalan pe holan kuburan, torus ma marsisirsisir imbulu sampe sahat tu jabu.\nMei 13, 2012 at 10:27 pm\nhoras ,,,,, # mantap\nJuli 13, 2016 at 11:16 am\nGadis Cilik Tomok Menari\nCITILINK SOFT LANDING SILANGIT DANAU TOBA\nCitilink Takeoff Halim Perdana Kusuma\nPNS Tobasa jagoan nyanyi 2012\nCara melatih anak cepat berjalan\nThe Troll masih berjaya...\nYang kuminum kopi pribumi....😀😀


PODA PANGARIRITON SIAN MARTUA RAJA DOLI - pustaha\nHome » ARTIKEL » PODA PANGARIRITON SIAN MARTUA RAJA DOLI\nMinggu, 08 Oktober 2017 ARTIKEL Edit\nMolo naeng mangoli damang sogot, Sotung dioli ho boru ni nambura maduma manang nambura mamora; Ai talpe do jolma\nsi songon i tu ginjang ni roha!\nAlai oli ma pinompar ni buruk-buruk ni jarango! Ia halak sisongon i:\nButong pe so pola panihal-nihalon, male pe i so pola martuktukhian.\nAdong ma najolo na margoar Martua Raja Doli, sada do anakna na margoar si Aji Tuluk. Dung magodang anakna i, disosoi ma ibana mangoli. Alai tung manang beha pe pandasdas ni natorasna asa tung marhasohotan nian anakna i, tong do dang marpangoloion ibana. Jadi didok amana i ma sipaingotna songon on: “Ale amang, dang hatingkian pambahen ni Ompunta Debata di ngolu on, atik andor na jolo jolo tos, manang punggur na jolo jolo madabu. Molo tung di hasuda ni hosanghon nama ho asa marhasohotan, sotung ditopot damang boru ni nambura maduma, manang boru ni nambura mamora!. Ai talpe do jolma si songon i tu ginjang ni roha. Ai molo tarsor halak na pogos marsali tu halak si songon i, sai pintor hatop do i paboa-boanna tu halak na asing. Jala aut sura antar lemba ibana manggarar utangna i, manigor so tartaon do panghuling ni i. Sandok pis do matana maradophon na pogos, jala lea rohana tu angka na dangol. Ai songon i do pangalaho ni jolma, naung sian gambo molo dung tardarat, muba do talmis ni parhata-hatana,” ninna amana.\nOn pe, molo tung mangalap boru damang sogot, “Oli ma boru ni raja naung leleng mamora manang pinompar ni na mora hian!,” ninna Martua Raja Doli tu anak hasianna i. Ai tung sura pe di laon ni ari gabe marpogos pinompar ni halak si songon i, sai na denggan do i marpangalaho dohot marpanghuling. Jolma si songon i, butong pe so pola panihal-nihalon, male pe i so pola martuktukian. Ai nunga dung dibolus i haraparon dohot habosuron di ngoluna. Udut ni i, ndang haru diharingkothon jolma si songon i be anggo barita ni hamoraon manang hasangapon, alai barita ni uhum na denggan nama si jalahanna. Ndang na pinatupa-tupa be di halak si songon i pambahenan na denggan manang na raja. Ai nunga gabe sada baha (=sifat) i di nasida, baha raja didok natua-tua. Baha na raja, digombarhon ma i songon tanduk na tubu sandiri di ulu ni ursa rango jala naung pola mardangkai. Laos i do umbahen digoari halak pinompar ni raja na mamora si songon i, “Buruk-buruk ni jarango.” Dos do lapatan ni pandohan i, molo didok: “Molo naeng mangoli damang, alap ma pinompar ni burukburuk ni jarango.” (Jerangau, semakin tua semakin harum)\nNdang sadia leleng nari, marujung ngolu ma Martua Raja Doli. Dung di panading ni amana tamba ma girgir ni inana laho mandasdas ibana asa tung marhasohotan. Ditangihon ibana do hata ni inana i. Di uji si Aji Tuluk ma hata sipaingot ni amana nahinan taringot tu poda pangaririton, asa tangkas di boto sintong ni poda pangaririton i.\nJadi dioli ibana ma boru ni nambura mamora. Dung dihalomohon ibana borua i ala toho uli rupana, disauti ma marhite adat. Di mulana i, mansai las do roha ni simatuana i manjangkon helana, ai marningot ibana di hasangapon dohot hamoraon ni Martua Raja Doli nahinan. Ndang manigor di pajae boruna i tu hutana alai laos maringan di bagas ni simatuana i do nasida, sonduk hela. Si Aji Tuluk pe antong di hapadothon ma mula-ulaon dohot mangurupi simatuana.\nDi sada tingki, songonna mamparhaseang tingki huhut dalan marsaor tu pangisi ni luat i, diihuthon ibana ma donganna sahuta i mardengke, ala mardomu tuk so apala adong ulaon na ronsot siulahononna hatiha i. Ai di sura rohana, nda tung so lomo roha ni simatuana molo dapotan dengke ibana.\nDung bot ari mulak ma ibana sian pardengkeanna i diboan ma mansai godang dengke. Sian las ni rohana dilehon ma dengke i tu simatuana boru. Alai balik do pangkiriman, muruk situtudo simatuana i manjalo dengke i, huhut didok: “Ilanghi dibahen hamu amang hela, so dung hurangan lompan hamu dibagas on. Boasa ma tung pailaonmu hami marhite parulaanmuna on!” Jadi dialusi helana i ma: “Manangko do iba da inang maila, matua adat ni sipanganon do buaton! Ulaon mardengke huhilala dang apala sala, tarlumobi ala maruju-uju do. Tung sura pe i diulahon ondop ganup ari, dang apala ulaon hailaan i. Ai ndada adong jolma na marlobilobi sai na hurangan do, jala sai tumabo do na binuat ni tanganniba sian na tinuhor.” “Olo ma da amang hela, marnata do siulaon ni hela ni namora. Ai anggo tung on, tung so suman do on na niulamuna on. Mulai marsogot, di huta sambing ma hamu, molo so ringkot rohamu mula-ulaon,!” ninna simatuana doli manolopi hata ni pardijabuna.\nBornginna i sai manghohom ma si Aji Tuluk mangarimangi parrohaon ni simatuana i. Alai huhut do diparrohahon ibana manang dipature do dengke i bahen lompan nasida. Ba hape dung dilompa, tung i nama gogo ni simatuana i mandalgup dengke na binoanna i.\nUju dipodoman pe, ro muse ma hata ni na nioli ni si Aji Tuluk: “Ai dang na tingkos di roham solsol ni dainang i? Sar do barita pur alualu, damang on targoar sahalak na mora, hape diula ho mardengke rap dohot angka na so dapot mangan i, nda na pa-ilahon ma ho di nasida,?” ninna. “Botoonhu ma i saulaknari” ninna Si Aji Tuluk. Di naso nok dope matana, ro ma tu rohana; na so adong hape asing ni pingkiran ni simatuana boru tu simatuana doli suang songoni pingkiran ni na niolina. Rap manalahon do diulaon i, atik pe ulaon na denggan i nian.\nHira-hira sadia leleng nari sai gumaleam-galeam ma Si Aji Tuluk di huta, ai dang diboto ulaon dia na umbuk (cocok) tu roha ni simatuana na tau siulahononna.\nDi sada tingki, disangkapi rohana ma naeng mardalani paholangkon langkana sian huta. Sian na so panagaman tarbereng ibana ma adong sangkot bodil ni simatuana di rompeanna (tempat bedil yang dianyam dari rotan). Ala ni i, ditahi rohana ma laho mangiran (berburu dengan cara mengintai) tu harangan na jonok tu huta i.\nSogot manogot i borhat ma ibana tu pangiranan i. Holan sahali dope dibodilhon, pintor dapotsa ma sada aili na bolon. Dung mulak ibana tu huta, mansai las ma roha ni simatuana i manjalo juhut i. Dipanggangi simatuana i ma juhut i sasanghimpal, disangur ma humaliang huta i. Dipatalmis ma soarana huhut panihal-nihalon mangido lasiak dohot asom dongan ni na pinanggangna i, asa haru diboto na sahuta i nasida na mangan juhut. Sai songon i ma ganup mulak ibana sian pangiranan, sai adong do diboan juhut songon dalan palashon roha ni simatuana i.\nMarnida na masa i gabe tubu ma roha ni si Aji Tuluk mangunjuni parrohaon ni simatua na i. Tarsunggul tu rohana poda pangaririton sian amana nahinan: Unang topot boru ni nambura mamora manang nambura maduma! “Antong haru hu-tuluk ma jolo parrohaon ni simatuanghon, asa haru patar binoto manang songondia bagas ni holongna,” ninna rohana.\nMarsogotna i, didok si Aji Tuluk ma tu simatuana: “Amang, saulak on dohot ma jolo tungganenghon mandongani ahu marburu.” “Ba na denggan ma i amang hela! Holan on sipaingothu asa jagahon hamu laemuna i, manat-manat hamu mamodil,!” ninna simatuana i. “Olo amang” ninna helana i, laos borhat ma nasida.\nDung sahat nasida di harangan, dipajuju ma biangna sigompul marunung-unung manghehe ursa i. Dang pigadan, ruar ma ursa naung martanduk mardangka-dangka sian ingananna. Manigor ditengen si Aji Tuluk ma huhut dipulhon (ditembakkan) bodilna. Hona apala toho di parate-atean ni ursa i laos galpang. Dang mangguit be!\nMarsurak ma tungganena i sian las ni rohana. Jadi didapothon nasida ma hadabuan ni ursa i. Dung i didok si Aji Tuluk ma: “Molo talapa ursaon lae, dang tarporsan hita nadua on sahali mamboan tu huta. Ala ni i, laho ma jolo ahu mangalapi halak amanta tu huta, asa adong donganta mamboan juhut on.” Alai jolo dipauli si Aji Tuluk ma sada pansapansa, asa adong inganan parlinggoman ni tungganena i manjaga ursa i, tipak dibahen marsopo. “Na denggan ma i lae, alai hatop ma hamu ro sian i,!” ninna tungganena i.\nDung i laho ma ibana mulak tu huta, ditadingkon ma tungganena di pansa na pinaulina i. Alai dung mandapothon harbangan ni huta i, dipaula ibana ma mangangguk badar songon on ma didok: “Amang, amang oi amang…. sapot ni nipinghon! Amang.....nunga mate laenghu hubodil, hurimpu ursa!” Sai songon i ma ibana mangangguhi, jala sai dipangompas-ompashon ma dagingna.\nDung dibege simatuana hata na mandok naung mate anakna i, hehe ma ibana sian jabu ditiop ma hujur mangalojong helana i, huhut didok: “Ingkon mate di tanganhu ma ho ale anak ni asu..., tagonan do anakhu na sasada i sian ho!”\nMarnida rimas ni simatuana i, maporus ma si Aji Tuluk dung sai di lelei simatuana doli, simatuana boru dohot jolmana i ibana. Ai huhut do masitiop ompong-ompongna be nasida laho mamunu si Aji Tuluk. Sai sumurut ma ibana dompak harangan hapeahan ni ursa i. Alai dung lam donok nasida tu hamatean ni ursa i, deba alani gaor ni jolma i, longang jala jou-jou ma tungganena i sian pansa i ninna ma: “Angguk boha do i ale! Ise do hamu na gaor i…??”\nUmbege soara na jou-jou i, manghohom ma na torop i manangihon soara i. “Rupa soara ni si anu do i..! na rupa mulak mangolu do ibana hulaning?” angka ninna be. Jadi di pahatop nasida ma mandapothon soara na jou-jou i. Dung sahat angka na torop i di hamatean ni ursa i, gabe di ida nasida ma dakdanak i na toho paadop-adop ursa na bolon, dang na toho hape mate! Jadi tarhatotong ma nasida mida pangunjuni ni hela di simatuana i. Alai dung dianto (dipahami) pambahenan ni helana i, maila ma simatuana i huhut disolsoli di rohana angka panghulingna naung sanga salpu. Alai didok helana i ma: “Olo amang, sinahe ma jolo ursa on, asa mulak hita tu huta! Annon pe hita torang manghatai dung sahat di huta.\nDisahe nasida ma ursa i jala diparlehon ma bagian ni ganup na ro. Dung i mulak ma nasida. Ditingki na mardalan i nasida, dirimangi rohana ni si Aji Tuluk ma hasisintong ni poda ni amana nahinan, na mandok: “Na so siolion boru ni nambura mamora dohot nambura maduma, songon on ma hape partorangna,” ninna rohana dibagasan.\nJadi dung sahat nasida di huta, didok si Aji Tuluk ma hatana: “Gomgom hamu ma borumu jala paulak hamu ma sinamot naung jinalomu.! Ai ndang adong hape holong ni rohamu di ahu. Aut na tutu hape mate laenghi binahen ni ha-otoonhu nang pe ala ni na so hutuntun, na ingkon pamateonmuna do hape baoadi. Aut adong hata pangampinon sian borumuna i, adong dope na gabe sirimangan, hape tung dohot do ibana mamboan lombut-lombut naeng mamunu ahu. On pe gabe ma borumuna i tu anak ni halak !” ninna si Aji Tuluk huhut diboan nasa ugasanna sian bagas ni simatuana i. Borhat ma ibana mandapothon inana tu bagas ni Martua Raja Doli nahinan.\nDung sirang si Aji Tuluk sian boru ni nambura mamora i, tarsolom mata ma ibana muse tu sahalak namarbaju na uli rupana. Dung dipamanat dang apala na mora nian leakna, alai halak na maduma do. Ditopot ibana ma muse boru ni nambura maduma i bahen parsondukna.\nSuang songon pangalahona di tingki di bagas ni nambura mamora nangkin do dibahen pangalahona di bagas ni nambura maduma i; mardengke dohot marburu. Alai tung so adong do imbarna tu parrohaon ni simatuana nuaeng dohot simatuana na parjolo i. Sian i pe laos sirang boti do anak ni Martua Raja Doli.\nAsa dung sirang baoa ondeng sian boru ni nambura maduma i, ditopot ma muse boru ni raja naung leleng mamora, alai anggo nuaeng nunga humurang be hamoraonna. Dung marujung langkana di si, diula ma ulaon hapadoton; parumaon rodi pardengkeon. Las situtu do roha ni simatuana marnida pangalaho ni helana i, jala sai las do roha ni simatuana i ganup manjalo dengke na sian tangan ni helana i molo uju laho ibana mardengke. Di ulahon helana i do huhut parburuon. Ganup ro ibana sian harangan, sai adong do diboan ursa manang hije.\nDi sada tingki di unjuni helana i ma simatuana i songon on; Di boan ma tungganena tu pangiranan, jala dibodil nasida ma sada ursa ranga na bolon. Dung mate ursa i, dipauli ma pansa songon naung pinajojor ondeng, dung i mulak ma ibana tu huta. Alai dung mandapothon harbangan, dibahen ma ibana songon na mangangguki didok ma: “Sapot ni nipinghon, ale inang! nunga mate laekhu hubodil, hurimpu ursa!” ninna.\nDung ditanda simatuana i soara ni helana i, didapothon ma tu harbangan jala ditangkasi ma aha na masa. Dung dipajojor helana i pangalaho ni na masa i, didok simatuana i ma: “Hahuaon ma i ale amang,! naung i do ari ni laemi pangatur ni Debata di ibana, ingkon bodil mamusa ibana. Apala ha-pillitan pambahen ni Debata taringot tu hamatean ni jolma. Nuaeng pe, pasip damang ma ! “Apala tarpaihut andor na mangolu tu andor na mate” Naung dua hian hamu anak di jolonghu, hape nuaeng ingkon sada nama pa-adop-adoponhu. On pe, paboa marama marina laemi beta hamu ma ta-alap bangkena i asa tipak tatanom!\nMansai lambok situtu do panghilalan ni helana i umbege hata ni simatuana i. Jadi laho ma nasida tu hamatean ni ursa i, alai anggo helana ondeng tong do dipaula sai mangangguhi, so olo apulan ni simatuana i.\nDung sahat nasida di hamatean ni ursa i, di ida simatuana i ma na so toho hape mate anakna i, baliksa pa-adop-adop ursa na bolon do. Marnida i, muruk situtu ma simatuana i, didok ma: “Boasa ma pola songon i bahenon ni damang tu hami! Pola sampe sindak mudarnami dibahen hamu! Tarpasuang hamu do ilu-ilu ni simatuamu boru i dohot ilu-ilu ni borunghi? Nang tung sura na tutu mate laemuna i, ba dia ma si dohononnami tu hamu...! Tung tar-paihut hami ma na mangolu tu naung mate? Dao ma i.! I pe mulak ma hita, taboan ma ursa on asa gira ni upa hamu dohot laem di huta!”\nDung i disahe nasida ursa i, mulak ma nasida tu huta. Dung sahat nasida di huta, dijomput simatuana i ma parbue tu simajujung ni ianakhonna na dua i, papir tondina. Dibuat ma pinahan lobu na bolon bahen manghopol tondi nasida. Olat ni i, lam tu dengganna ma parsaripeon ni si Aji Tuluk songon i nang tu simatuana i. Gabe ma nasida, maranak marboru sahat ro di na mauli bulung.\n0 Response to "PODA PANGARIRITON SIAN MARTUA RAJA DOLI"\nBatakolog: Batak Memang Sangat Menghayati Dirinya ...\nMUSISI DAN KOMPONIS NA TARBONGGAL ITU BERNAMA NA...